text:
Reglanan di conducta
1. Reglanan General
Regla 1
E abogado mester comporta su mes di tal forma, cu e confianza den abogacia o den su propio ehercicio di su profesion no ta sufri daño.
Regla 2
1. E abogado mester evita cu su libertad y independencia den ehercicio di su profesion por core peligro.
2. No ta permiti pa un abogado adhudica o ricibi un recompensa o privision, pa logra aporta encargo.
Regla 3
E abogado mester tene na vista cu un areglo amigable hopi biaha ta preferible na lugar di un proceso.
Regla 4
E abogado mester atende e asuntonan encarga na su persona di forma cauteloso.
2. Relacion cu e cliente
Regla 5
Interes di e cliente, no cualkier interes propio di e abogado, ta determinante pa e manera con e abogado mester trata su casonan.
Regla 6
1. E abogado ta obliga di mantene secreto; e mester mantene silencio encuanto particularidad di e casonan cu el a trata, encuanto e persona cu ta su cliente y e caracter y magnitud di su interesnan.
2. Si acaso un ehecucion corecto di e tarea encomenda na su persona segun su huicio ta exigi haci uso di su conocimento obteni di forma externo, e abogado ta liber pa haci esey, asina leu cu e cliente no tin obhecion y segun cu esaki ta conforme cu un bon ehercicio di profesion.
3. E abogado ta impone riba su colaboradornan y personal e mesun atencion pa mantenimento di secreto.
4. E obligacion di mantene secreto ta permanece despues di terminacion di e relacion cu e cliente.
5. Den caso cu e abogado a compromete su mes cu un contraparte pa loke ta confidencialidad, o e confidencialidad aki ta surgi di e caracter di su relacion cu un tercer persona, anto e abogado mester tuma na cuenta e confidencialidad aki tambe pa cu su cliente.
Regla 7
1. E abogado no por encarga su mes cu atende interes di dos o mas partido, si e interesnan di e partidonan aki ta contradictorio, o cu un desaroyo den e direccion aki ta probable.
2. E abogado, cu ta atende interes di dos o mas partido, en general ta obliga pa retira completamente di e caso, inmediatamente ora un conflicto di interes surgi, cu no ta reconciliable di inmediato.
3. E abogado cu a atende den cierto caso interes di dos o mas partido y cu a retira como abogado di un o mas di e partidonan ey, no lo actua mas den e caso ey o den e continuacion di esey contra e partido o partidonan, pa via di ken el a retira.
4. Loke a keda stipula den e incisonan anterior ta di vigor pa tur abogado, cu ta forma parti di e mesun colectivo di cooperacion.
5. No ta permiti e abogado pa actua como contraparte di un anterior cliente o un actual cliente di e mes o di un socio di bufete, salvo den caso stipula den e siguiente incisonan.
6. E abogado por desvia di loke ta stipula den regla 7 inciso 5 solamente, si:
a. e interesnan confia na e abogado, o cu lo ser confia na su persona, den cual e cliente, anterior o existente, a ser asisti o ta ser asisti pa e abogado o un socio di bufete, e interesnan confia na e abogado o e interesnan cu lo ser confia no tabatin o tin relacion cu e asunto ey, y cu un desaroyo cu por surgi di esaki tampoco ta probable,
b. e abogado o su socio di bufete no ta dispone di informacion confidencial di cualkier indole procedente di su anterior cliente o cliente existente, o informacion relaciona cu un caso o informacion cu ta concerni sea e persona o e empresa di e anterior cliente, o ta concerni e cliente existente, cu por ta di importancia den e caso contra e anterior cliente o e cliente existente,
c. tampoco di otro forma a surgi obhecion razonable di banda di e anterior cliente o di banda di e partido, cu a acudi cerca e abogado cu e peticion pa boga pa su interesnan.
7. Si no a cumpli cu loke ta stipula den regla 7 inciso 6 e abogado sin embargo por desvia di locual ta stipula den regla 7 inciso 5 si e partido cu a acudi cerca e abogado cu e peticion pa boga pa su interesnan y e anterior o existente cliente contra ken mester actua, a base di e informacion suministra di manera adecua di antemano, ta bay di acuerdo cu e actuacion manera intenciona den regla 7 inciso 5.
8. Loke ta stipula den e incisonan anterior ta vigente pa tur abogado, cu ta forma parti di mesun colectivo di colaboracion.
Regla 8
E abogado mester pone su cliente na altura di informacion, hecho y acuerdo importante. Unda ta necesario pa preveni mal ententendido, incertidumbre o disputa, e mester confirma informacion y acuerdo importante na su cliente, por escrito.
Regla 9
1. E abogado tambe pa cu su cliente tin e liderazgo den e caso, pero e no por actua contra voluntad evidente di su cliente. Loke e haci, ta sucede bao di su responsabilidad, di cual e no por evadi cu un apelacion riba e encargo ricibi di su cliente.
2. Den caso cu tin diferencia di opinion entre e abogado y e cliente encuanto e manera cu mester hiba e caso y e disputa aki no por keda soluciona den comun consulta, e abogado mester retira.
3. E abogado no por renuncia e encargo duna na su persona na un momento no apropia pa esey, a menos cu e circunstancianan ta haci esey necesario.
4. Un abogado cu ta renuncia su encargo ta keda, a pesar di esey, asina leu cu por rekeri esey razonablemente di su persona, obliga pa tuma medidanan cu ta necesario pa preveni daño pa su cliente.
Regla 10
1. Den suministro di informacion na tercer persona encuanto un caso cu ta o tabata bao tratamento ceca su persona, e abogado ta tuma na cuenta, banda di e interesnan di su cliente, tambe otro interesnan hustifica. E abogado no ta suministra informacion sin permiso di su cliente y ta evita malentendido encuanto e calidad den cual e ta actua.
2. E abogado ta reserva pa cu duna permiso pa inspeccion di e documentonan di un caso.
Regla 11
E abogado cu ta ripara cu el a faya den atende e interesnan di su cliente, mester pone su cliente na altura y mester, si ta necesario, conseha pa pidi conseho independiente.
3. Actuacion dentro di ley
Regla 12
1. No por haci apelacion dentro di ley riba carta y otro notificacion di un abogado na otro, a menos cu interes di e cliente ta rekeri esaki explicitamente, pero den e caso ey no sin consulta previo cu e abogado di e contraparte.
2. Den caso cu e cosulta aki no conduci na un solucion, mester busca conseho di e decano, promer cu dentro di ley haci un apelacion manera describi anteriormente.
Regla 13
Tocante contenido di negociacion di transaccion huridico hiba entre abogadonan no por comunica nada na e hues o instancia na ken su huicio e caso ta someti, sin permiso di e abogado di e contraparte.
Regla 14
1. Den determinacion di e momento di suministra documento na e hues na huicio di ken, o instancia na huicio di ken e caso ta someti, e abogado mester tene cuenta cu e contraparte mester por prepara un reaccion riba esaki suficientemente cuidadoso, esaki tumando na cuenta e reglanan, manera conveni entre e Orden di Abagado di Aruba y e instancianan hudicial na Aruba.
2. Entrega di un alegato ta solemente permiti si e no ta contene mas cu e loke e abogado a alega.
3. Inmediatamente na inicio di e alegatonan mester entrega un copia di e alegato na abogado di e contraparte.
Regla 15
1. No ta permiti pa e abogado den un caso pendiente, acerca e hues na huicio di ken, o e instancia na huicio di ken e caso ta someti, si no ta hunto cu e abogado di e contraparte, y a menos cu ta por escrito y cu envio simultaneo di un copia pa e abogado di e contraparte, y ademas tan pronto cu e abogado ey lo tin suficiente oportunidad pa reacciona riba e anuncionan.
2. Despues cu a pidi un veredicto, no ta permiti e abogado di acudi na e hues sin permiso di e contraparte.
Regla 16
1. Persona cu a ser notifica pa e contraparte como testigo o evidentemente lo ser notifica, e abogado no por scucha nan promer cu e interogacion.
2. Den casonan penal e abogado mester abstene di scucha di antemano testigo, cu Ministerio Publico a cita o yama.
3. E stipulacionnan aki no ta conta pa loke ta regarda e cliente propio y persona den servicio di, o den un relacion particular cu e cliente propio.
4. Relacion entre abogado
Regla 17
Na interes di esnan cu ta busca nan derecho y di abogacia en general abogadonan mester ta en busca di un relacion entre nan, cu ta sosteni pa bon voluntad y confianza.
Regla 18
1. E abogado ta comunica cu un partido tocante un asunto den cual, manera e sa, e persona tin asistencia di un abogado, solamente a traves di e abogado ey, a menos cu e ultimo aki dun’e permiso pa drenta den comunicacion directo cu e partido aki. Esaki ta conta tambe ora e partido referi drenta den comunicacin directo cu e abogado.
2. E abogado, cu ta haci un amonestacion cu consecuencia legal, por haci esaki directamente na e contraparte, cu envio simultaneo di un copia na su abogado.
Regla 19
1. E abogado ta obliga, promer cu e pasa pa tuma medida di ehecucion, pa notifica su contraparte, o si esaki tin asistencia di un abogado, pa notifica e abogado ey di su intencion, esaki tumando na cuenta e directriznan di Corte Comun di Husticia di Aruba, Curaçao, St. Maarten y Bonaire, Saba y St. Eustatius.
2. E abogado ta obliga ademas pa notifica e abogado di e contraparte di su intencion di entama un procedimento sumario.
Regla 20
No ta permiti pa e abogado convoca un abogado o ex-abogado cu ta(bata) inscribi na registro di Corte Comun di Husticia di Aruba, Curaçao, St. Maarten y Bonaire, Saba y St, Eustatius pa duna testimonio di locual el a observa durante ehercicio di su profesion di abogado, promer cu consulta cu e decano. E regla aki ta di aplicacion similar pa colaborador y personal di un abogado o ex-abogado.
Regla 21
1. Si e abogado, den tratamento di un caso, duna un otro abogado un encargo, e mester asumi responsabilidad pa e compensacion y emolumento cu ta toca e otro abogado, a menos cu e pone un condicion explicitamente.
2. Esaki ta conta tambe den caso unda e abogado ta duna asistencia legal pro deo.
Regla 22
1. Si un abogado haya un peticion pa tuma tratamento di un caso cu ta bao tratamento caba di un otro abogado , anto e no ta duna su asistencia sino te despues di consulta cu e otro abogado.
2. Tal consulta no ta necesario, ora el a convence su mes cu e cliente a kibra relacion cu e otro abogado y a paga e factura final pa e caso concerni. Si e factura ey no ta paga, anto e no ta duna su asistencia sin aprobacion di e otro abogado, a menos cu resulta cu e falta di pago ta consecuencia di impotencia.
3. Si ta existi disputa encuanto e suma di e factura, anto e abogado por tuma tratamento di e caso na su encargo, si e tin aprobacion di e decano y bao condicion stipula pa e decano.
4. Den caso cu e interes di e cliente ta haci asistencia necesario, e abogado ta pidi permiso pa esaki di e decano, a menos cu no por consulta esaki na tempo.
5. Reglanan financiero
Regla 23
1. E abogado ta obliga di mantene exactitud y cuidao den asunto financiero.
2. E abogado mester evita haci gasto innecesario. Esaki ta conta igualmente pa e relacion cu e contraparte di e cliente.
Regla 24
1. A menos cu un abogado tin bon motibo pa supone cu su cliente no ta bin na remarca pa asistencia legal pro deo, e ta obliga di consulta cu su cliente na inicio di e caso, y despues cada vez cu tin un motibo pa esey, pa mira si tin termino pa trata di haya asistencia legal pro deo.
2. E abogado lo no pidi ni ricibi, di ningun forma, pago pa tratamento di un caso den cual e ta duna asistencia pro deo, a menos cu ta trata di costonan di procedimento, segun e reglanan vigente pa esey.
3. Ora e cliente ta bin posibelmente na remarca pa asistencia legal pro deo y a pesar di esey ta scoge pa no haci uso di esey, anto e abogado ta obliga di establece esaki por escrito.
Regla 25
1. Den determinacion di su factura e abogado mester, tumando na cuenta tur circunstancia, cobra un salario razonable.
2. E abogado ta liber pa conveni, cu solamente den caso di logra cierto resultado, lo cobra salario.
3. E abogado por conveni tambe, cu e salario lo ta un parti proporcional di e valor cu ta di e resultado cu ta pensa di logra cu su asistencia.
4. E abogado ta structura su factura di tal forma cu e cliente por mira cuanto ta ser cobra como salario y costo di proceso. Den caso cu a ricibi un avance, o a ricibi pago o a haci pago pa e cliente, pa via di costo likida, o di otro indole, e abogado mester menciona e sumanan ey den su factura, o separadamente, y unda ta necesario y posibel, desconta esakinan.
Regla 26
1. Ora un abogado acepta un encargo, e mester discuti e consecuencianan financiero cu e cliente y duna un vista den e manera, y e frecuencia, cu cual e ta bay factura.
2. E abogado mester pone su cliente na altura pareu cu e ripara cu e factura lo sali considerablemente mas halto cu loke el a calcula na inicio pa cu e cliente.
3. Sumanan ricibi cu ta destina na costo di bida di e cliente e abogado no por retene pa haya pago pa su factura.
Regla 27
1. Si e cliente tin obhecion tocante e factura entrega, anto e abogado ta obliga di mustra e cliente riba e regulacionnan existente al caso.
2. Ora e cliente tin obhecion, a base di disputa parcial o total di e factura, pa desconta esaki di e placa cu ta toca su persona, ta deposita e placa te na e suma den disputa cerca e decano.
3. Ora un cliente ta disputa un factura cu a ser desconta di e avancenan cu el a paga, di tal forma cu ta desea restitucion completo o parcial di e avancenan paga, e abogado ta obliga, riba deseo di e cliente, pa entrega e factura pa establece presupuesto. E segundo inciso ta di aplicacion similar.
4. E abogado ta haci solamente uso cauteloso di retene file, pendiente pago di e factura. Si e factura ta obheto di disputa, anto e abogado ta mustra e cliente riba e posibilidad pa deposita e suma factura cerca e decano te ora e disputa keda resolvi.
5. Den cas cu un cliete ta pidi specificacion di e factura, e abogado mester suministra esey. E factura no por resulta di un suma mas halto cu e original.
6. Si esaki no ta conduci na pago y e abogado ta pasa pa entrega su factura pa establece presupuesto, anto e mester pone su cliente na altura di esey mandando un copia di e factura entrega pa establece presupuesto.
7. Pa loke ta e acreencia di e abogado riba su cliente,cu no a ser estableci ainda den corte, e abogado no ta tuma medida conservador y e no ta pidi bancarota, si no ta despues di consulta cu e decano.
Regla 28
1. No ta permiti e abogado pa acepta como pago di su factura algun otro seguridad cu un avance na placa, salvo caso excepcional y solamente despues di consulta cu e decano.
2. E abogado por desconta su factura cu avance y otro placa, cu e ta tene den deposito pa e cliente, e ultimo aki asina leu cu e plcaa aki por ser paga na e cliente sin obhecion y asina leu cu e cliente ta consenti den esaki.
3. Desconta no ta permiti cu placa, riba cual, segun ley no tin posibilidad di embargo.
6. Reclutamento y Publicidad
Regla 29
Ta permiti pa e abogado, sin kita su responsabilidad pa ley, pa haci publicidad, asina leu cu esaki no ta den conflito cu e reglanan di conducta.
Regla 30
E abogado mester percura pa e publicidad cu ta ser haci pa su persona o pa su beneficio, ta di acuerdo cu e cautela cu un bon abogado mester mantene y no ta forma un kiebra cu e empeño di abogadonan pa mantene entre nan un relacion cu ta basa riba bon voluntad y confianza.
Regla 31
No ta permiti pa e abogado haci publicidad unda ta compara su servicionan cu esunnan di otro abogado.
Regla 32
1. No ta permiti pa e abogado haci publicidad a traves di acerca directamente y inividualmente posibel dunador di encargo, cu no ta cliente.
2. E abogado mester abstene di cualkier intento pa haci un cliente di otro abogado su propio cliente.
Regla 33
No ta permiti pa e abogado trece den publicidad cu e tin experticio specialisa, a menos cu e conocimento y experiencia adquiri pa su persona ta probable.
Regla 34
1. No ta permiti pa e abogado den publicidad haci mencion di resultad di casonan o di porcentahe di exito.
2. Salvo consentimento previo di e cliente no ta permiti pa e abogado haci publicidad tocante e particularidadnan di caso cu ta o tabata bao tratamento cerca su persona, encuanto e persona di su cliente o tocante caracter y alcance di su interesnan.
Regla 35
Abogadonan cu ta haci publicidad hunto o cu otronan, mester evita e impresion cu tin caso di colaboracion mas estrecho cu loke ta cuadra cu realidad.
Regla 36
1. E publicidad di e abogado encuanto su tarifa y condicionnan mester ta inequivoco y cla. Pa esey en todo caso mester ta cla na cual servicio ta referi. Di e publicidad mester ta resulta claramente si costonan di proceso y eventual otro costo ta inclui den e tarifa.
2. No ta permiti pa den publicidad limita na duna e prijsnan minimo.
3. No ta permiti e abogado den publicidad pa compara su tarifa y condicionnan cu esunnan di otro abogado.
4. E abogado ta mara na e tarifa y condicionnan publica pa su persona.
Regla 37
Propaganda di e abogado no por duna e impresion cu un otro ta responsabel pa esey.
Regla 38
No ta permiti pa e abogado den propaganda, bao di cual no ta inclui e propio website di e abogado, pa haci mencion di funcion cu e ta eherce, den cual el a keda nombra pa un instancia hudicial, funcion dentro di poder hudicial o funcion cu e ta eherce den Orden di Abogado.
7. Algun Regla Practico
Regla 39
E abogado meser evita den su contactonan cu tercer persona algun malentendido tocante e calidad den cual e ta actua den tal situacion.
Regla 40
E abogado mester abstene di suminisra datonan factual di cual e sa, o al menos mester sa, cu nan ta incorecto.
Regla 41
E abogado no mester expresa su mes, verbalmente ni por escrito, di manera innecesariamente denigrante.
Regla 42
1. Den caso cu e abogado den tratamento di un caso convoca servicio di tercer persona o testigo, e mester para pa e compensacion y emolumentonan cu ta toca su persona, a menos cu e pone un condicion explicitamente.
2. Loke ta stipula den inciso 1 no ta vigente, si e abogado invita un persona pa actua como arbitro o como consehero imperativo.
3. Loke ta stipula den e incisonan anterior tambe ta vigente den caso unda e abogado ta duna asistencia legal pro deo.
Regla 43
1. E abogado mester percura pa e organisacion y ekipamento di su bufete ta di acuerdo cu exigencia di un bon ehercicio profesional.
2. E abogado en general mester ta comunicable durante orario normal di oficina. Den caso di ausencia e ta percura pa un substitucion adecua di su bufete.
3. E abogado ta obliga di mantene exactitud y cautela den asunto financiero.
4. Placa ricibi mester keda entrega mas pronto posibel na esun cu tin derecho riba esaki.
5. Si ta necesario pa e abogado tene placa di su cliente o di tercer persona pa tempo largo, anto e ta obliga di tin e placa aki disponible na tur momento, y percura pa e placa aki no keda confundi cu su propio placa.
Regla 44
1. E abogado cu tin un funcion den cualkier colegio, cu ta encarga cu huicio o resolucion di disputa di otro manera, ta abstene di cualkier envolvimento den un caso, unda e tabata, ta o lo ta ocupa den e funcion ey.
2. E abogado, cu ta forma parti di un colectivo di colaboracion, no ta liber pa ocupa su mes cu un caso, cu tabata evalua o ta ser evalua pa un colegio, den cual un abogado cu ta pertenece na e mesun colectivo di colaboracion ta eherce un funcion, si e abogado aki ta involocra o lo ser involucra den e tratamento pa e colegio.
Regla 45
E abogado por acepta un encargo di un intermediario, cu no ta registra como abogado solamente, si e ta convenci cu e encargo ta duna cu consentimento di e cliente y cu ademas el a reserva e derecho pa na cualkier instante comunica directamente cu e cliente.
Regla 46
1. No ta permiti pa e abogado, sin anuncio previo na e persona cu ken e ta papia, laga un otro persona scucha loke ta papiando na telefon o graba e contenido di e conversacion riba un artefacto di grabacion di zonido.
2. Si un conversacion cu un otro abogado, cu su consentimento, a ser graba riba un artefacto di grabacion di zonido, anto regla 12 ta di aplicacion similar.
Regla 47
Den caso di un investigacion disciplinario o un peticion pa informacion di e decano, cu ta relaciona cu un posibel investigacion disciplinario, e abogado contra ken e investigacion o control ta dirigi, ta obliga di suministra di inmediato tur informacion pidi, sin por invoca su obligacion di mantene secreto, salvo casonan particular. E abogado cu ta considera invoca presencia di un caso particular, ta consulta cu e decano.
Regla 48
Un abogado por laga miembro di su personal, cu no ta registra como abogado, atende asunto solamente ora e ta convenci cu nan tin e capacidad pa haci esey, ora el a limita e tereno riba cual nan por haci esaki y ora esaki ta tuma lugar bao di su supervision. Pa cu e cliente e ta keda responsabel pa tratamento di e casonan y e consehonan duna.Scroll To Top


c: text/html

text:
Rocco Tjon
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Rocco Gian-Carlo Tjon ta un politico Arubano. Desde 20 di september 2021 e ta minister di Husticia y Asuntonan Social den e di dos gabinete Wever-Croes. Anteriormente e tabata miembro di Parlamento di Aruba y lider di fraccion di partido MEP.
Biografia[editá | editá fuente]
Tjon a lanta den bario di Savaneta. Despues di obtene su VWO-diploma na Colegio Arubano ela continua su estudio na Hulanda, na Nederlandse Politie Academie. Esaki e ta completa na 2004. Na 2017 e ta gradua na Universidad di Aruba cu e titulo di MBA. Tjon ta cuminsa su carera na Cuerpo Policial Arubano (CPA) na aña 2000, unda e ta subi di rango te e posicion di hefe di e "staf di korpschef" di CPA. Na 2016 e ta wordo nombra director di Instituto Correcional di Aruba (hulandes: Korrectie Instituut Aruba i miho conoci como KIA).[1] Un aña despues e ta bandona e puesto pa inicia un carera politico.
Carera politico[editá | editá fuente]
Na juli 2017 Tjon ta confirma su candidatura riba posicion 8 riba lista di MEP.[2] Despues di ricibi 1.213 voto personal na eleccion parlamentario di 2017, Tjon ta drenta Parlamento di Aruba dia 27 di oktober 2017.[3] E ta keda asigna como lider di fraccion pa MEP. Alabes e ta asumi presidencia di tres comision parlamentario fiho: Comision di Asuntonan di Husticia, Comision di Asuntonan di Reino y e Comision Relacionnan cu Estados Unidos.[3]
Entre 2017 y 2021 Tjon ta presenta diferente mocion y amienda, entre nan e ley di iniciativa pa screen kandidato ministerial, e asina yama "Landsverordening integriteit ministers" (Ley di screening di minister); esaki huntu cu Edgard Vrolijk.[4] Despues cu parlamento a trata esaki pa di dos bes, e ley a keda aproba na oktober 2021 cu diesnuebe voto pro y uno contra.[5] Tambe ela entrega huntu cu Hendrik Tevreden e ley di iniciativa pa un "identificatieplicht".[6] Tjon tabata iniciado di e amienda riba e cambio di e Landsverordening Aruba tijdelijk financieel toezicht (LAft), cual proyecto di ley despues di a keda aproba pa parlemento dia 6 di juni 2019, no a wordo manda pa Gobernador pa ratificacion.[7][8] Den eleccion di 2021 Tjon ta logra 908 voto personal y por a mantene su asiento den parlamento. Dia 20 di september 2021 e ta huramenta como minister di Husticia y Asuntonan Social.
Tjon ta casa cu Vanessa Kock, ex-alto comisario di CPA (2020-2021), kende a retira temporalmente en conexion cu e nombramento di su casa como minister di Husticia.[9]

robotstxt: allowed

filter: keep


text:
CRISIS TEAM:
CASONAN VARIANTE DI REINO UNI TA AUMENTA Y E PROME CASO DI VARIANTE DI BRAZIL A KEDA IDENTIFICA.
Oranjestad; 6 di Maart 2021. Crisis Team ta informa comunidad di Aruba cu RIVM a identifica 29 caso mas di e variante di Reino Uni y prome caso di e variante di Brazil presente na Aruba. Manera ta conoci testnan positivo di Aruba ta wordo manda tur siman Hulanda pa wordo analisa. Diabierna ultimo e total di casonan di e variante di Reino Uni tabata na 21 y awo cu 29 caso mas e total a bira 50.
Segun RIVM ta analisa mas lote di test mas variante por wordo identifica. Un mensahe ta bay na comunidad pa sea extra cauteloso y sigui cumpli firmemente cu e reglanan di distanciamente fisico y social, tapaboca y laba man frecuentemente. E variantenan aki ta mas agresivo y ta acelera e proceso di infeccion cu por causa problemanan serio di salud y compromete e capacidad di cuido na Hospital. Durante e ultimo luna nos por a mira un reduccion di casonan activo,
Sinembargo si no sigui cumpli casonan ta bolbe aumenta.


text:
Historia di sclavitud ta un topico actual den Reino. Dia 1 di juli 2022 a conmemora 159 aña di abolicion di sclavitud door di Hulanda den e colonianan di Surinam y Antias Hulandes. Den e cuadro di esaki Ministerio di Cultura a traha un programa tocante e historia di sclavitud na Aruba, ya cu investigacionnan a demostra cu na Aruba tambe tabatin esclavo. Minister Xiomara ta subraya cu aunke e cantidad di esclavo tabata menos en comparacion cu e otro islanan den Reino, e ta forma parti di Aruba su historia di sclavitud.
E mandatario ta informa cu durante e programa informativo, por disfruta di un poema dedica na e historia di sclavitud, trece pa srta. Marilis Becker, ganadora di Poeta di Patria 2022. Por medio di arte nos comunidad ta haya un bista di storianan historico no mucho conoci na Aruba.
Seguidamente sr. Luc Alofs, historiado cu a investiga tocante e historia di sclavitud na Aruba y autor di varios buki, entre otro ‘Slaven zonder plantage’ ta conta un parti di resultado di su investigacionnan durante e temporada di sclavitud na Aruba.
Sr. Edric Croes, hefe di departamento di cuido y maneho di archivo na Archivo Nacional Aruba (ANA) ta splica e rol importante cu ANA tin pa comunidad di Aruba y ta conta algun storia durante di tempo di sclavitud na Aruba, pruebanan cu ANA a acumula.
Un di e pruebanan aki ta e unico ‘vrijbrief’ cu Aruba tin, cu ta e ‘vrijbrief’ di Anna Stacia Helder, durante cual sr. Virgilio Davelaar, casa di sra. Benita Davelaar-Helder, ta conta tocante di e ‘vrijbrief’ di tanta grandi di su casa.
Sra. Nadia Dresscher, sociologo ta comparti su historia personal for di punto spiritual y scientifico tocante di su descendencia di esclavo.
Psicologo Dimitiri Halley ta conclui cu un splicacion dicon aceptacion di pasado ta asina importante pa un persona y Pais.
E programa ta un compilacion di diferente aspecto di arte, investigacion scientifico, experiencia personal y conseho profesional pa asina por haya varios punto di bista di e historia di sclavitud na nos Pais y e importancia pa su reconocemento y aceptacion.
Minister Xiomara Maduro ta splica cu como Arubiano ta masha importante pa nos conoce nos pasado, pa compronde nos presente y asina yuda nos fiha unda nos kier bay den futuro. Sclavitud tambe a forma parti di nos pasado y p’esey ta importante pa nos conoce e historia aki tambe pa evita cu nan por ripiti den presente y futuro.
Minister di Cultura ta invita pueblo di Aruba pa sintonisa Telearuba, diamars dia 16 di augustus, 9.10 di anochi y dia………….na Diario TV, durante cual lo pasa e programa informativo ‘Historia di Sclavitud’ na Aruba.


text:
Oranjestad-Sra.Xiomara Ruiz Maduro parlamentario di partido Mep a duna di compronde cu tin otro medida na caminda.
Sra.Ruiz Maduro a bisa cu e medida ta concerni ensenansa ya cu 20 porciento mester por wordo corta den locual ta presupuesto escolar. Maduro a sigi bisa cu es decir locual ta e cabesantenan esnan cu ta dirigi na fundacionnan di e scolnan pa mira con ta corta 20 porciento den locual ta nan gastonan y e hora ey e presupuesto por haya e forma na unda cual Ministro Irausquin kier pa e yega na dje.
Sra.Ruiz Maduro ta amplia mas via nos Player:


text:
EL SALVADOR — Un biaha mas ku skor di 1-0 e selekshon di Kòrsou ta kai vensí di El Salvador na Estadio Cuscatlan na El Salvador. E partido aki tabata e partido di buèlta den e di 3 buèlta di eliminatorio pa Rusia 2018.
Den un partido kasi idéntiko ku esun na Kòrsou, e selekshon di Kòrsou a kai atras den di 9 minüt ku gol di Jonathan Barrios. Un biaha mas ta resaltá ku Kòrsou a dominá e partido i tabata tin mas oportunidat di gol. Simplemente e selekshon di Kòrsou no a logra kapitalisá riba e oportunidat nan aki. El Salvador tabata mas efisiente i a logra saka gol riba e mínimo di oportunidat ku nan a haña.
Ku e derota aki Kòrsou ta keda eliminá for di eliminatorionan pa Mundial Rusia 2018.


text:
E Naturalesa “Sekreto” di e Sinku Prinsipionan di Yoga, Part 4
Yoga ta simplemente un práktika di salú i relahamentu òf su origen, naturalesa, i propósito ta unu mas profundo?
Den e di kuater parti aki di nos estudio nos ta sigui konsiderá e 5 Puntonan (Prinsipionan) di Yoga. Nos ta trata akinan e di kuater i di sinku prinsipionan: Dieta Apropiá & Pensamentu Positivo (Vedanta) i Meditashon (Dhyana).
Dieta Apropiá
Nos a yega na e di kuater prinsipio di Yoga, kua ta: Dieta Apropiá. Tokante esaki, Guru Swami Vishnu-devananda ta bisa lo siguiente,
“E dieta di Yoga ta unu vegetariano, konsistiendo di kumindanan puru, símpel, i natural kua ta wòrdu digerí fásilmente i ta promové salu.... Solo ta e fuente di energia pa tur bida riba nos planeta; e ta alimentá e matanan ku despues ta wòrdu komí dor di bestianan, kua na nan turno ta wòrdu komí dor di otro bestianan. E alimento na inisio di e Kadena Alimentisio, siendo alimentá direktamente dor di solo, tin e propiedatnan di mas grandi ku ta promové bida. E balor alimentisio di karni di bestia ta un fuente di nutrishon segunda mano, i ta inferior den naturalesa” (énfasis, di mi).
Ta importante pa nota kiko Beibel i Siensia tin di bisa tokante e asuntu aki. Ta imposibel pa bai den muchu detaye akinan, pero mi ta konfia ku e informashon lo ta sufisiente pa duna bo un komprendementu general, i yuda bo formulá un konklushon konkreto i korekto.
Den Génesis 1:29, papiando na Adam i Eva, Señor Dios ta bisa, “Mira, Mi a duna boso tur mata ku ta duna simia riba superfisio di henter tera i tur palu ku tin fruta ku ta duna simia; esei lo ta kuminda pa boso.” E versíkulo aki frekuentemente ta wòrdu usá pa argumentá na fabor di un dieta vegetariano. Pero manera Dr. Jordan Rubin ta bisa den su buki The maker’s Diet, “despues di humanidat su èksodo for di e Hòfi di Eden, e proteinanan ku ta wòrdu hañá solamente den alimentonan for di bestia a bira kresientemente importante pa un rasa ku awor tabata dependé di trabou duru, rapides, i forsa físiko pa sobrebibí.”
Den Levítiko 11 i Deuteronomio 14, e Dios omnisiente ta bisa su pueblo eksaktamente kua ta e tipo di bestianan di tera, bestianan di awa, i paranan ku nan tabatin mag di kome, i kua no. Referiendo na e bestianan impuru ku Beibel ta papia di dje, Elmer Josephson, den su buki titulá God’s Key to Health and Happiness, a skirbi lo siguiente,
“Nan ta animalnan ku ta kome tur loke ku a keda bentá abou morto. (E bestianan) aki nunka no a wòrdu kreá pa wòrdu komí dor di hende. Hopi outoridatnan ta bisa ku karni di porko ta e kousa primario pa hopi problema di salu na Merka, kousando enfermedatnan di sanger, debilidat di stoma, problemanan ku igra, eksema, ..., tumornan, kanser etc.”
Josephson ta sigui bisa ku piskánan sin skama i piskánan di kokolishi manera uster, lòpster, i shrimp ta e kònteinernan di shushi di awa i laman.
Den su buki titulá The Art of Health, Dr. Rothschild ta bisa ku tin dos motibu pakiko Dios a prohibí su pueblo di kome sierto bestianan. E promé motibu ta pasobra e karni di e bestianan aki ta putri dies bia mas lihé ku e karni di e bestianan ku si a wòrdu permití. I e di dos motibu ta pasobra e produktonan (byproducts) ku ta sali dor di a digerí e karninan aki ta altamente venenoso.
Pues nos ta mira ku Dios, den su inmenso sabiduria, no a prohibí e ser humano di kome karni, ma si a duna guianan kla kua tabata e karninan apropiá pa kome. Ma awor, no ta mas mihó pa saka karni kompletamente for di nos dieta, i adoptá un dieta vegetariano? Dr. Jordan Rubin, kende ta un médiko naturopathiko i un konsultant nutrishonal sertifiká, ta duna e siguiente kontesta,
“E benefisio prinsipal di un dieta vegetariano ta ku, ku su enfoke riba fruta i berdura i su rechaso di junk food, e ta baha e karga tóksiko for di e kurpa. E ta di gran balor komo un dieta di limpiesa di korto tempu. Ma e dieta puramente vegetal ta totalmente inapropia komo un dieta di término largu, pasobra e ta stroba e kurpa di haña nutrientenan esensial ku ta wòrdu hañá únikamente den karni i produktonan di bestia.”
Pensamentu Positivo i Meditashon
E último prinsipio di Yoga, ta Pensamentu Positivo (Vedanta) i Meditashon (Dhyana). Frekuentemente bo ta tende hende ta papia di positivismo den frasenan manera: “Laga nos ta positivo,” òf “ku positivismo nos ta bai dilanti.” Pero nos tin di hasi nos mes e pregunta: Kiko ta positivo i kiko no? Si nos no papia di kosnan konkreto, kategorisando nan komo positivo òf negativo, pa simplemente bisa pa ta positivo, no ta yuda mashá.
Tokante meditashon lo mi skirbi den muchu mas detaye den un otro estudio. Tòg mi ta kier a komentá brevemente riba algun palabra di Guru Vishnu-devananda. Riba su website e ta bisa asin’aki,
“Pa alkansá e estado ei di felisidat duradero i pas apsoluto, nos mester sa promé kon pa kalma e mente, pa konsentrá i bai mas leu ku e mente. Dor di bòltu e mente su konsentrashon parti paden, riba e self, nos por profundisá e eksperensia ei di konsentrashon perfekto. Esaki ta e estado di Meditashon.”
Tende awor kiko Hesus, e Señor di señornan i Rei di reinan, ta bisa, “E ladron ta bin solamente pa hòrta, pa mata i pa destruí; Ami a bin pa nan tin bida i pa nan tin é na abundansia” (Juan 10:10). “Pas Mi ta laga pa boso; Mi pas Mi ta duna boso; no manera mundu ta duna, Mi ta duna boso” (Juan 14:27).
Mi ruman, mi amigu, berdadero felisidat i pas no ta bini dor di konsentrashon riba un supuesto dios den nos; berdadero felisidat i pas ta bini dor di arepentí di nos pikanan, nos arogansia, nos blasfemia, i pone nos fe i konfiansa den Kristu Hesus, e úniko kaminda, bèrdat, i bida.
Guru Vishnu-devananda ta sigui bisa, “Si bo meditá tur dia pa mei ora, lo bo ta kapas pa enfrentá bida ku pas i forsa spiritual.” Nos a mira den e estudio aki ku Yoga ta kontradesí rason, lógika, siensia, i Beibel (e Palabra di Dios); pues si Yoga ta kapas na duna pas i forsa spiritual, esakinan ta un pas i spiritualidat falsu. Den 2 Korintionan 4:3-4 apòstel Pablo ta bisa,
“I asta si nos evangelio ta tapá ku velo, e ta tapá pa esnan ku ta bai pèrdí, den kende nan kaso e dios di e mundu aki a siega mente di esnan ku no ta kere, pa nan no mira e lus di e evangelio di e gloria di Cristo, Kende ta e imagen di Dios.”
Satanas, e dios di e mundu aki, a siega praktikantenan di Yoga ku un pas i spiritualidat falsu, hasiendonan inkapas pa, riba nan mes, nan mira e engaño na kua nan ta sometí.


text:
Kòntròlnan general i preventivo
Djaweps 9 di aprel 2015, personal di e warda di Rio Canario (THT), a tene kòntròlnan general i preventivo en konekshon ku violashon di e leinan di Opio, Arma, ladronisia i kiebro.
E kòntròlnan aki a tuma lugá: Entre 21.50’or pa 22.40’or riba Schottegatweg Nòrt a kontrolá un total di 22 vehíkulo i a parti dos but pa entre otro kore outo sin reibewijs i sin dokumentu di seguro, tambe a konfiská un kantidat hopi chikitu di hash den un saku di plèstik.
Alrededor di 22.50’or e unidat a sigui ku e kontròl riba Van Krimpenlaan, aki nan a kontrolá 11 persona i a konfiská:
un kantidat hopi chikitu di mariwana;
un saku hopi chikitu di kokaina i
un saku di plèstik ku 8 sigaria di mariwana ku tabata abou na suela.
Alrededor di 23.20’or kontròl a sigui den bario di Seru Fortuna, durante di e kontròl a kontrolá 6 persona, pero no a haña nada partikular.
E kontròlnan aki ta kontinuá.
####
Dos detenshon.
Djabièrnè 10 di aprel 2015, alrededor di 04.15’or di mardugá, Sentral di Polis a dirigí un unidat polisial na un kas na kaya tèrt pa un kaso di ladronisia di un outo blanku.
Mesora e unidat polisial a dirigí nan mes na Pos Salu kaminda ta konosí ku nan ta pluma outonan hòrtá. Koriendo riba e kaminda Weg Groot st. Joris i yegando na e krusada na altura di e plantashon di álue, e unidat a konstatá un outo blou ta sali for di e kaminda di tera ku ta guia na Pos Salu.
Na momento ku e shofùr di e outo aki a mira e outo di polis el a kore ku un velosidat haltu pa bandoná e sitio. Mesora e unidat a start ku un persiguishon i a duna e shofùr señal pa para. E shofùr a neglishá esaki i sigui kore.
E agentenan a haña nan obligá ta usa nan arma reglamentario pa logra para e outo. Riba e kaminda George Maduroweg/ Kas Kòráweg nan a logra para e outo i detené e dos okupantenan.
Ta trata di: e shofùr A.T.H. di 29 aña, ku a haña un herida di bala na altura di su orea drechi i e okupante C.J.J.F. di 22 aña, ku tambe a haña un herida di bala den su lomba. Ámbos sospechoso ta nasé na Kòrsou.
Nan a keda transportá pa Poliklínika di SEHOS pa tratamentu médiko, despues di tratamentu nan keda interná i presentá dilanti un Fiskal Ouksiliar ku a ordená nan enkarselamentu. Den e outo ku e sospechonan tabata kore polis a haña algun parti di piesa di e outo blanku i a konfiská esakinan pa mas investigashon.
E investigashon ta kontinuá.
####
Kòntròlnan general i preventivo.
Djaweps 10 di aprel 2015, personal di e warda di Punda (THT), a tene kòntròlnan general i preventivo en konekshon ku violashon di e leinan di Opio, Arma, ladronisia ku violensia, ladronisia di outo i kiebro.
E kòntròlnan aki a tuma lugá den e áreanan di Saliña i bisindario, Bapor Kibra i bisindario i Pietermaai i bisindario. Durante di e kòntròlnan menshoná a kontrolá 11 persona i 6 vehíkulo, miéntras sinku di e shofùrnan aki a haña un but pa dokumentonan di e vehíkulonan ku no tabata na òrdu.
Na Waaigatplein kaminda 3 hòmber a keda kontrolá a haña un sigaria di mariwana den nan bisindario i a konfiská esaki. I nan a keda atendé riba nan kondukta. E kontròlnan aki ta kontinuá.


text:
Lesmateriaal Part I
Kleuter
Video 1: Introduccion
Den video 1, Gino Vrolijk ta introduci e topico pa cu e presentacionnan di ‘Tips pa enseñansa online pa scol preparatorio’.
Video 2: Espacio di trabou na cas
Den video 2, Gino Vrolijk ta trata e importancia pa crea un espacio di trabou na cas pa switch over di ‘home-mode’ pa ‘teacher-mode’
Video 3: Programa y rutina
Den video 3, Gino Vrolijk ta trata e importancia pa crea un programa di dia y un rutina pa fortifica e switch over di ‘home-mode’ pa ‘teacher-mode’ y transferi pa un manera nobo di traha cu ta enseñansa online.
Video 4: Bo salud y enseñansa online
Den video 4, Gino Vrolijk ta trata ehercisionan pa haci durante dia ora ta ofrece enseñansa online pa evita e tendencia di keda sinta dilanti e computer y haya un lesion a consecuencia di esaki.
Video 5: E reto di enseñansa preparatorio online
Den video 5, Gino Vrolijk ta enfoca riba un di e hopi retonan di enseñansa online di scol preparatorio cu ta di hopi importancia y crucial pa e alumno kleuter por sigui les online, cu ta mayornan.
Video 6: Tips
Den video 6 Gino Vrolijk ta duna varios tips con pa duna les online na nivel di un scol preparatorio.
Video 7: Plataformanan digital
Den video 7, Gino Vrolijk ta trata con e uzo di plataformanan digital lo yuda pa hunto nos supera e retonan di les online pa scol preparatorio.
Video 8: Clausura
Den video 8, Gino Vrolijk ta finalisa e topico pa cu e presentacionnan di ‘Tips pa enseñansa online pa scol preparatorio’.
Prinses Amalia Kleuter Online: Nos Experiencia
Lesmateriaal Part II
Intro Gracy Garcia Dijkhoff
Departamento di Enseñansa: Material Educativo
LessonUp
Tim Croes
LessonUp 1
Tim Croes
LessonUp 2
Tim Croes


text:
Congreso di Famia
DAS ta organisa Congreso di Famia ‘Construyendo un Fundeshi Solido!’
E congreso di Famia lo tuma luga diadomingo 22 di september 2019 for di 4’or di atardi te cu 8’or di anochi na RIU Palace Antillas (ex Westin) y entrada ta completamente gratis. E congreso ta pa adulto 18+. E meta tras di e congreso di famia aki ta pa duna tur esunnan interesa informacion riba varios topico relaciona cu famia.
PROGRAMA
Durante e congreso di famia bou guia di e maestro di ceremonia Jean Carlo Espinal, e profesionalnan lo papia di diferente topico relaciona cu famia.
E programa ta encera:
- Palabra di bonbini di un representante di Gobierno
- presentacion di Ramon Todd Dandaré cu e topico “famia di antes y awo”
- charla di Enid de Kort, terapista di famia y pareha na Departamento di Asunto Social, tocante e “11 tipo di famia y nan retonan”. Enid de Kort lo enfoca riba e “famia mixto” y “relacion entre pareha”
- presentacion di Helen Guda di “Develop To Grow” kende lo haci un presentacion tocante “lantamento di mucha den e tempo di awe”
- Presentacion di Bianca Brown kende ta un profesional riba e tereno di adiccion cu experiencia na Hulanda y na Aruba. Bianca Brown lo papia tocante “malesa den famia” cu enfoke riba “adiccion den famia”
- E ultimo orador ta Francis Groeneveldt di “Lead2success” kende lo haci un presentacion tocante “finansas den famia”
REGISTRACION
Pa participa na e Congreso di Famia dia 22 di september proximo mester registra prome. E registracion ta uno digital y hopi facil. Riba e pagina di Facebook di Departamento di Asunto Social tin un post cu e flyer promocional y den e post un link pa registra, of por registra tambe door di yena e formulario riba e siguiente link:
Persona cu no ta dispone di un ‘smartphone’ of computer por registra telefonicamente na 528-1153 cerca Jesseline Soto Garcia-Kelly.
Departamento di Asunto Social ta invita henter comunidad di Aruba pa e Congreso di Famia ‘Construyendo un Fundeshi Solido’ diadomingo 22 di september proximo.


text:
ORANJESTAD,Aruba
Dia 1 di februari 2020 a regresa Aruba for di China algun residente Chines. Segun informacion ricibi e residentenan aki no a hospeda na ningun region afecta pa Corona Virus COVID-19 na China tampoco a mantene contacto cu ningun hende malo, cu ta e criteria defini pa considera un persona sospechoso.
Pa ta sigur cu e famia aki no tin e virus y ta encontra nan mes den periodo di incubacion unda sintomanan lo aparese despues, seccion di malesa infeccioso a pidi colaboracion di e famia pa keda den cuarentena pa 14 dia. E famia a compronde esaki y a colabora cu e proseso. Durante e 14 dianan cu a pasa e seccion responsabel a controla e famia tur dia riba sintomanan di griep relaciona cu corona virus COVID-19. Awe despues di 14 dia Departamento di Salud Publico por informa cu e famia encuestion ningun dia a presenta ningun sintoma sospechoso y desde awe 15 di februari ta liber di cuarentena.


text: Kralendijk,- E grupo di baile ACE Squad ta buskanando miembronan nobo pa forma parti di nan grupo di baile. ACE Squad lo bai tin un oudishon di baile djasabra awor, dia 8 di yuli na Kolegio Kristu Bon Wardador Nikiboko for di 9or di mainta te 12or merdia. Riba e mainta aki e grupo di ACE Squad lo kuminsa ku un warm-up i kaba nan lo siña esnan ku bin e oudishon un koreografia chiki pa wak e kapasidat di kada hoben. Via di esaki nan lo evalua kua hoben lo por forma parti di e grupo. ACE Squad a hasi nan debut na e prestigioso sertamen di Miss Tourism Bonaire, mirando e interes nan ke bai amplia nan konstelashon ku algun baliado mas. E hobennan a ekspresa di ta hopi kontentu i gradesido pa e bon palabranan di motivashon ku nan a risibi. Esaki a pone ku nan ke duna mas hoben ku ta amante di baile e chens pa por join ACE Squad. Pa por partisipa na e oudishon bo mester: 1. Por balia 2. Gusta balia 3. Tin gana di presenta dilanti publiko i kamara 4. Tin un bon disciplina. 5. Ta spera ku lo bo ta kompromete ku e grupo. Aparte di baila ACE Squad lo por hasi aktuashon i musika tambe, pues bo mester ta habri pa por partisipa den mas aktividat artistiko. Un invitashon ta bai na tur hoben entre 12 pa 20 aña pa partisipa na e oudishon ku lo tuma luga dia 10 di yuli for di 9or di mainte te 12or di merdia. E oudishon ta tuma luga na Kolegio Kristu Bon Wardador na Nikiboko. Ta importante pa bo inskribi via di nos facebook page ”ace squad” of tambe por manda un mail na acesquad.bq@gmail.com i pidi pa e link pa asina bo por inskribí. Pa mas informashon por jama Direktor Artistiko di e grupo Lilimar Valencia na +5999 6658177.


text:
Bolicheronan Yannick Roos y Jonathan Bremo ta keda na di 14 lugar den doubles.
Den oranan di atardi, e competencia den doubles masculino a sigui na Lima, Peru unda e dou di Aruba, Roos y Bremo a mira accion. Mester bisa cu despues di un comienso fuerte den e prome wega unda ambos a tira riba 220 pin, e bolicheronan no por a sigui cu e bon racha aki. Tabata falta e consistencia den nan siguiente weganan hunga. A lo largo Yannick a caba cu un promedio di 201.1 mientras cu Jonathan a caba cu un promedio di 186.6. En total, Aruba a caba cu 4652 punto cu tabata bon pa un di 14 overall.
E duo di Puerto Rico a gana e medaya di Oro cu 5816 punto sigui pa Merca y Colombia cu a keda cu e Plata y Brons
Majan e weganan di singles lo cuminsa pa ambos bolichero. Exito Jonathan y Yannick.


text: E Brug di Golden Gate ta un brug di suspenshon ku ta span e Golden Gate, e habrimentu di e Bahia di San Fransisco den e Oceano Pasifiko. Komo un parti di Ruta U.S 101 i Ruta di estado di California number 1, e ta konekta e siudat di San Fransisco riba e punta nort di e peninsula di San Fransisco na e County di Marin. E brug di Golden Gate tabata e brug di suspenshon di mas largu na mundu ora ela keda kumpli na aña 1937, i ela bira e simbolo internashonal di e siudat di San Fransisco, California, i di Merka. Aunke su largura di span a wordu surpasá dor di ocho otro brug despues di su kabamentu, e ta te ainda e brug di suspenshon di dos mas grandi den Merka, despues di e brug di Verrazano-Narrows Bridge na New York City. E a wordu deklara un Milager di Mundu moderno dor di e Sosiedat di Ingenieronan Sivil merikano. E guia di biahe di Frommers ta konsidera e brug "posibelmente e brug di mas nechi, anto sigur esun di mas fotografiá na mundu".


text:
Tin un dicho na Ingles cu ta bisa; the third time is the charm, pero pa Yentl Lieuw, tur tres vez bibando na Aruba tabata un encanto. E prome vez cu mi a biba na Aruba mi tabata un mucha y a bay scol ‘kinan. E di dos vez tabata net despues cu mi a gradua di Universidad.” Yentl a studia broadcasting y mientras su coleganan di klas tabata haciendo nan pasantia na Toronto, Yentl tabata atrai bek na su raiz, Aruba. El a contacta e tempo aki e canal di television ATV pa pasa su pasantia eynan. Como cu su tata tabata bibando na Aruba tambe e tempo aki, e tabata e momento perfecto pa pasa tempo cu e persona cu e ta stima y riba e isla cu e ta stima.
OUR HOME, YOUR HOLIDAY
Aparte di ta mama y esposa, awor Yentl a cuminsa c’un concepto nobo pa un show yama Our Home, Your Holiday. Mi a tuma mi retiro di mi trabou comodo for di cas pa mi por concentra mi mes completamente riba mi show nobo aki na Aruba. Mi tabata kier a haci esaki desde 8 aña pasa caba y awor, porfin mi por. Hendenan stima Aruba, sea pa biba of como turista. Tin asina hopi contenido pa conta di Aruba, so mi a pensa, lagami haci esaki. “Our Home, Your Holiday ta un show na Ingles di 30 minuut cu lo trata topiconan unico di Aruba.
E meta ta pa e tema ta interesante pa tanto local como turista. E no ta noticia. Tur storia lo ta positivo, ya tin suficiente negatividad den e mundo aki caba. “E no ta facil pa haci tur cos mi mes pero e ta nifica tambe cu mi tin control riba e parti creativo cu ta di un satisfaccion grandi ora mi logra un tremendo storia.” Produccion pa
Our Home, Your Holiday ta den pleno accion. Por haya e real-time updates di e storianan por haci esaki siguiendo su cuenta di instagram @ourhomeyourholiday, TikTok, y Facebook. Episodionan lo keda lansa dia 3 di October 2022. Bo por wake tambe segun bo kier, riba YouTube of na Telearuba pa 7 p.m. tur dialuna.


text:
Si bo ta desea un vision global di e futuro cu ta warda nos y ta mihor prepara.
Si bo kier reconoce kico bo por haci cu bo talento nan natural, pa duna espacio pa oportunindad nan nobo.
Si bo tin un idea di negoshi, peor bo no ta sigur si en berdad ta pa bo.
Si bo ta desea di motiva bo mes y renova o genera ideanan nobo cu lo laga bo avansa.
E ora e serie di conferencia nan aki ta pa bo!
Inshrijft awor, lugar nan ta limita!
Diasabra 26 de Mart 2022, desde las *”5:00pm a 8:30pm”
Inshrijft awor, lugar nan ta limita!


text:
MEP: AVP ta contra cambio den kies verordening
AVP kier keda cu stempelparlement
ORANJESTAD -- Parlamento dialuna ultimo a trata varios ley, entre otro di presupuesto di Raad van Advies. Fraccion di MEP a trese padilanti cu mester duna mas respet na e instituto di Raad van Advies, y ta tarea di Parlamento pa exigi e respet aki.
Lider di MEP Evelyn Wever-Croes a trese padilanti cu pa Parlamento por exigi mas respet mester cambia e sistema actual di stempelparlement. Mester percura pa esnan cu tin mas autoridad, mas voz, ta esnan cu ta bai representa pueblo den Parlamento. Ta asina so un parlamentario tin e autoridad pa cuestiona y controla un minister. Esaki ta un deseo cu ta biba den comunidad henter.
Lamentablemente AVP a expresa di ta contra esaki. Nan a chercha di e deseo di nos pueblo pa mira cambio den e sistema actual cu a demostra cu no a funciona den ultimo 7 anja. Marlon Sneek tabata e principal cu a chercha di esaki, y ta di lamenta. MEP a scucha e anhelo den pueblo pa bin cu cambio, y nos ta explorando e cambionan aki, cu AVP kier of no, pasobra Aruba merece mihor.
Expresionnan haci den e articulo aki no necesariamente ta refleha opinion di ArenaPoliti.co


text:
No tin nada mas bunita y satisfactorio ora cu bo por haci algo di curason pa un otro persona y cu e otro persona aki no solamente ta aprecia e gesto aki, pero cu tambe e ta gosa di dje.
Esaki a sucede durante Aruba Doet cu Club Kibrahacha 60+, caminda pa di dos aña consecutivo 10 boluntario di Mary Joan foundation conhunto cu 20 boluntario di Club Kibrahacha 60+ a bolbe organisa un actividad special pa e miembronan di Club Kibrahacha 60+. E biaha aki den forma di un dushi bustrip.
Ya pa 7:30 di mainta tur boluntario tabata tey presente na Club Kibrahacha 60+ pa di e manera ey cuminsa cu e preparacionnan neceario pa cu e mainta special aki. Pa 9:30 tur e 140 miembro participante tabata presente y cla sinta den bus pa asina e trip por cuminsa. Den un caravana di 4 bus di Arubus e recorido di Aruba a cuminsa. A pasa Ayo Rock Formation, Natural Bridge, Kapel di Alto Vista, Faro, despues a tuma e caminda via hotelnan, Linear Park, rotonde dilanti aeropuerto y a caba bek na Club Kibrahacha 60+. Un mainta seguramente hopi placentero pa e miembronan como tambe pa e boluntarionan. E ambiente tabata formidabel, caminda a combersa, intercambia idea, repasa algun bon storia di antes y a canta na smaak. Diferente miembro a aprecia e oportunidad di por a wak luganan di Aruba cu nan tin hopi tempo sin bishita, un di nan sigur ta e kapel di Alto Vista.
Club Kibrahacha 60+ ta desea di gradici e organisadonan, CEDE y Oranjefonds, di Aruba Doet pa e gran proyecto aki y pa a brinda e miembronan di Club Kibrahacha 60+ e posibilidad di participa cu un bunita actividad y ta spera cu Aruba Doet lo tey pa keda pa hopi anja mas. Alabes ta desea di gradici tur e boluntarionan di e mainta aki, di Mary Joan Foundation y di Club Kibrahacha 60+ mes, pa nan entusiasmo y motivacion pa duna nan tempo liber pa traha pa un bon causa. Tambe Club Kibrahacha 60+ ta desea di gradici Arubus pa a pone 4 bus disponibel y pa a brinda un servicio sublime. “Last but not least”, Club Kibrahacha 60+ ta desea di gradici tur su miembronan cu a participa cu e bustrip aki. Boso tabata merec’e. Nos ta spera di por sigui ofrece boso e servicio y e extra actividadnan. Boso a duna hopi caba pa Aruba, awor ta na nos pa por ofrece boso locual nos por, pa asina boso por sigui disfruta di boso etapa den bida di 60+.
Club Kibrahacha 60+ ta un club specialmente pa tur 60plussers di Aruba. Di dialuna pa diabierna ta ofrece diferente servicio y actividad manera Move cu Femmie, Dance Fit, Chi Cu Cha, Energietraining, Yoga, Smovey y Thera Fit. Tambe tin den cura un Yalp disponibel pa haci diferente ehercicio. Tin un Internet Café cu WiFi, caminda tambe por tuma les di uzo di computer. Tin posibilidad pa haci obra di man, tuma les di pintura, ta organisa regularmente diferente actividad y hopi mas. Den caso cu no tin transporte, Club Kibrahacha 60+ por ofrece e servicio aki. Cu un pago mensual di solamente Awg 25,- pa persona, por haci uzo di tur e posibilidadnan cu Club Kibrahacha 60+ ta ofrece.
Pa mas informacion por tuma contacto via number di telefon 582-8159 of por pasa personalmente na Piedra Plat 23. Por bishita tambe website di Club Kibrahacha 60+ of “like” nos pagina di Facebook.


text: Na supermercado chines nan awor a bira popular cu nan ta duna nan mes tips di 25 cent. Unda economische zaken ta pa exigi cu e supermercadonan mester pone prijs riba nan producto. Dicon e consumidor mester pidi of exigi recibo. Esaki no ta ancla den ley? Loke a pasa ta cu boter di awa marca Spa na un supermercado den Tanki Lendert no ta pone prijs sticker riba dje, pero ta pone e prijs na e reiki. E prijs ta na 1.50 y ora yega cashier e ta pons 1.75 y si e consumidor no tabata atento, ya cu plaka ta schaars, elo a duna un tips di 25 cent na e chines. Pero e consumidor atento aki cu su cartera a bisa cu e prijs no ta klop cu loke ta pone riba e reiki y entre e dos chinesnan den nan idioma mandarin a entre cambia di palabra cu loke e consumidor a haya esey un falta di respet y a pidi pa no hasi esey. Na otro supermercado tambe den Tanki Lendert un boter azeta su prijs ta 9,57 y ora a duna 10 florin e cashier a duna e buelta di 25 cent, pues aki e cashier chines a duna su mes tips di 20 cent. E consumidor cu ta atento a puntra ta kico ta pasando y asina e cashier a corigi. Naturalmente esaki no ta tips, sino ladronicia. Pero si ta tips bo ta duna, pone esaki den bo papelnan di belasting como giften cu ta belasting aftrekbaar. Si


text:
International
Home International
Motor di Airbus A380 durante vuelo ta keda destrui durante un vuelo transatlantico di...
LOS ANGELES - Pasaheronan abordo di un Airbus A380 a pasa susto di nan bida, esaki pa motibo cu durante un vuelo transatlantico di...
Dama ta wordo saca for di avion pa agentenan policial
Baltimore, Washington: Pasahero riba Southwest Airlines a filma na momento cu un otro pasahero a wordo saca na malmanera for di un avion, despues...
Autoridad Venezolano tin bista riba yatenan di Aruba ta tank y busca gasolin y...
Paraguana: Speedboatnan y tambe yatenan procedente di Aruba ta yega na e parti nort di e península di Paraguana constantemente, sin un ora fijo, hendenan...


text:
Diamars tabata un dia special pa nos grandinan, caminda cu nan a haya oportunidad di participa na un programa special di movecion.
Gregory Milliard, Instructor Fisico, a cuminsa na bisa cu e tabata tin e idea pa algun tempo caba den su mente pa por organisa un actividad pa nos grandinan. En bista cu nos grandinan no tin mucho actividad unda cu ta regarda movecion, a bin cu e actividad aki.
Conhuntamente cu IBiSA nan a cuminsa prepara pa e actividad aki. Ya den e prome siman caba nan a haya hopi reaccion. Door cu no tur grandi tin transporte, lo keda haci uzo di su academia, mientras ta bin c’un solucion.
Kisas despues lo por bay cu e actividad aki den diferente bario di nos isla.
Pa un relato mas amplio, lesa TREMPAN.


text:
Kontrol di tráfiko
KOMUNIKADO DI PRENSA 353 /2022
16 yüli 2022
Kontrol di tráfiko
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djabièrnè 15 di yüli 2022 personal di warda di polis di Rio Canario huntu ku esun di U.S.T. i
di Tráfiko, a tene un kontrol di tráfiko dirigí riba pasamentu den lus kòrá.
E kontrol aki a tuma lugá riba Snipweg/Biesheuvel entre 16.30’or i 20.00’or.
A kontrolá un total di 89 vehíkulo i a repartí 52 prosès verbal pa e siguiente violashonnan di
e lei di tráfiko.
Manehá un vehíkulo sin:
Faha di seguridat bistí 6
Karchi di kùr bálido 4
Reibeweis bálido 12
Seguro bálido 12
Plachi di number 6
Manehá un vehíkulo ku glas dilanti di plak: 4
Pasamentu den lus kòrá: 6
Shete (7) vehíkulo a keda transportá pa kas riba gastu di e shofùr.


text:
Gobièrnu ta persistí pa aktua inhustu kontra di trahadónan públiko i ta mantené rekuperashon di rekorte di 12,5% kasá na e lei di normalisashon di topinkomen.
Gobièrnu ta persistí pa aktua inhustu kontra di trahadónan públiko i ta mantené rekuperashon di rekorte di 12,5% kasá na e lei di normalisashon di topinkomen.
Riba 19 di aprel 2022 Parlamento di Kòrsou ta trata e lei di ‘normalisashon di topinkomen’. Esaki a lanta serka diferente hende i organisashon pregunta na Partido Inovashon Nashonal (PIN) riba e aspektonan konstitushonal mará na e kasamentu di e rekorte di 12,5 % for di entrada di sirbidónan públiko. Nos a disidí di kontestá esakinan públikamente.
Gobièrnu di Reino su outoridat ta limitá na e asuntunan menshoná den Statüt
Basá riba Statüt pa Reino Ulandes, e asuntunan di Reino básikamente ta limitá na defensa, relashonnan eksterior, nos nashonalidat Hulandes, garantía di e derechinan fundamental, bon gobernashon i seguridat hudisial. Ademas Reino por skòrs i destruí un desishon of lei ku ta kontra tratadonan internashonal òf leinan di Reino. Tambe Reino por tuma un medida di alto supervishon den kaso di fayonan grandi den ehekushon di nos responsabildatnan gubernamental. Ya ku asuntu di kompensashon di trahadónan públiko no ta menshoná den Statüt komo un asuntu di Reino, Reino no tin ningún outoridat pa mara e pagamentu bek di e 12,5% di rekorte unilateralmente na e lei di topinkomens.
Gobienu Hulandes tampoko no por disidí riba asuntunan interno di Kòrsou
Reino ta konsisti di 4 pais, Hulanda, Kòrsou, Aruba i Sint Maarten, ku riba un base di igualdat a forma un Reino. Kada país tin su propio gobièrnu i parlamento. Reino tin su mes konseho di minister di Reino. Niun di e 5 gobièrnunan por drenta outoridat di otro.
Eróneamente sekretario di estado sra. Van Huffelen ta pretendé di unilateralmente por kasa e Lei ‘Landsverordening inkorting arbeidsvoorwaarden 2020’ ku e ‘lei di normalisashon di topinkomens’
For di e desishon di konseho di minister di Reino di 24 di yüni 2022 i un karta di sra. Van Hufflen di mes fecha dirigí na Eerste i Tweede Kamer di Hulanda, por konstatá ku Konseho di Minister di Reino a tuma un posishon sin base i pretendé ku e por mara unilateralmente kondishonnan na e kitamentu di e rekorte riba entradanan di trahadó. Esaki no ta korekto pa motibu ku e 12,5 % tabata mará na finansiamentu dor di Hulanda na momento di falta di likides i nesisidat pa fiá sèn pa kubri gastunan operashonal di gobiernu. Ta lógiko ku durante di e temporada ku un país mes no por paga gastunan koriente, tur hende tin di sakrifiká i baha nan salario. Esaki a sosodé den sektor privá tambe. Ma na momentu sinembaro ku no tin falta di sèn kèsh, e doño di trabou mester paga su trahadónan normal según kondishonnan laboral palabrá. P’esei na momentu ku gobièrnu di Kòrsou komo doño di trabou no mester fia sèn pa gastunan koriente, esaki kontrali na Aruba, e kondishon aki ku tabata mará na e falta di likides no por ta balido mas.
Konklushon
Gobiernu mester stòp di dundulá i kumplí ku lei i e moshon di 16 di yüni 2022 i duna e trahadónan nan entradanan bèk.


text:
WILLEMSTAD — Manera ya ta konosí, nos selekshon nashonal a klasifiká invikto pa e terser buèlta di Scotiabank Caribbean Cup na yüni último. Nos a kaba na kabes di nos pul i huntu ku Jamaica, Trinidat i Haiti nos ta forma e 4 kabesante nan di e pulnan. Nos pul, kual ta pul 4, ta konsistí di e siguiente paisnan; Antigua & Barbuda, Puerto Rico i Kòrsou.
Awor aki nos selekshon nashonal tin partidonan sumamente importante na kaminda durante e terser buèlta di e Scotiabank Caribbean Cup. Si nos sali number un di nos pul, nos lo klasifiká direktamente pa Gold Cup ku por wòrdu konsiderá manera Euro Cup òf Kopa Amerika pero pa Karibe, Norte i Sentro Amerika. E final di Scotiabank Caribbean Cup lo tuma lugá na komienso di yuni 2017. Gold Cup 2017 lo tuma lugá den luna di yüli na Merka i esaki ta un evento grandi ku lo konta ku kobertura mundial di televishon. Si nos sali viktorioso, esaki lo ta e promé biaha ku nos lo klasifiká pa Gold Cup.
P’esei djarason 5 di òktober kontra di Antigua & Barbuda aki na Kòrsou, nos ta spera un yeno kompleto di nos pueblo pa bin apoya i sostene nos muchanan. E segundo partido lo tuma lugá djamars 11 òktober na Puerto Rico kontra Puerto Rico. Nos selekshon mes lo yega Kòrsou djaluna 3 dia òktober pa nos promé kompromiso dia 5 di òktober próksimo.
Manera tur hende sa, Sr. Patrick Kluivert a despedí na yüni ùltimo komo entrenadó di nos selekshon i awor e ta fungi komo direktor tékniko di e prestigioso klup di Fransia, Paris Saint-Germain. Manera nos a bisa anteriormente Sr. Patrick Kluivert lo keda ku lasonan estrecho ku nos selekshon i lo fungi komo ambasador di nos selekshon. Tambe e lo duna konseho kaminda esei ta posibel.
Den konsulta ku Sr. Kluivert i nos direktor tékniko, Sr. Etiënne Siliëe, direktiva di FFK a nombra Sr. Remko Bicentini komo e entrenadó nobo di nos selekshon nashonal. Sr. Remko Bicentini no ta un deskonosí i a fungi den pasado kaba komo entrenadó asistente di nos selekshon nashonal.
Nos ta deseá Sr. Remko Bicentini tur klase di éksito den su funshon nobo komo direktor tékniko di nos selekshon nashonal.
Den kuadro di esaki, djaweps promé di sèptèmber binidero e lo fungi komo entrenadó di nos selekshon nashonal durante un wega di training kontra Achilles’29 un ekipo di e liga Jupiter di Hulanda.


text:
Bo no por paga bo impuesto di bia? Tuma kontakto ku Ofisina di Impuesto lihé pa wak si bo ta bini na remarke pa un areglo di pago.
Kiko ta pasa ora bo no paga bo papel di impuesto?
Bo no a paga bo impuesto òf no kompleto i no ta papia di suspenshon òf dedukshon? E ora ei nos ta tuma e medidanan nesesario pa sòru ku ta paga e suma habrí ainda. Tambe, despues di e último fecha pa paga e papel di impuesto bo mester paga interes di kobransa (6%).
Promé bo ta haña un aanmaning. Si bo no paga despues di e aanmaning, ta betekent un dwangbevel, pa bo òf na bo adrès. Betekenen ta nifiká entrega di un akta original òf un kopia di dje pa e dùrwarder di impuesto. Tin gastu mará na esaki.
Si ainda bo no paga, e dùrwarder di impuesto ta pone beslag riba bo pertenensianan. Na ponementu di beslag tambe tin gastu mará.
Despues e por bende bo pertenensianan. Nos ta kita e sèn di e benta aki for di e debe di impuesto.
Por sosodé ku komo direktor ta tene bo responsabel pa debe di impuesto di e negoshi.
Kiko bo por hasi pa prevení medida di kobransa?
Si bo no por paga bo impuesto mesora, tuma kontakto mas pronto posibel ku e Ofisina di Impuesto, departamentu di kobransa.
E ora ei bo por pidi suspenshon di pago. Ta kuminsá traha riba bo petishon i bo ta haña notifikashon si bo ta bini na remarke pa esaki.
Por ta ku ainda bo mester haña un suma bèk, por ehèmpel un pago bèk di impuesto di un aña anterior. Por kita e suma aki for di e debe di impuesto. Si bo pago bèk ta mas haltu ku bo debe di impuesto, naturalmente bo ta haña e sobrá bèk.


text:
Wild Card Liga Amerikano
- Houston Astros kontra New York Yankees
Kòrtiku
- Segun informashonnan, e ekipo di Los Angeles Dodgers tabata negosiando pa haña Andrelton Simmons promé ku e ‘trade deadline’ di yüli 31 ultimo. E ekipo di Dodgers a pidi pa Simmons a kambio di e pelotero di kuadro Cubano, Hector Olivera. E kambio aki nunka no a kristalisá opviamente. A kambio di Hector Olivera, Dodgers a logra haña di Atlanta, Alex Wood i Jose Peraza, miéntras ku di Marlins na a haña Mat Latos.
- Un MRI hasi riba rudia di e segunda base di Baltimore Orioles, Jonathan Schoop a mustra ku e hincha ku tabata molestiá e pelotero durante ultimo siman di temporada a kuminsá baha. Ku Baltimore for di post-temporada, Schoop lo haña sufisiente tempu pa sosegá su rudia promé ku regresá pa Spring Training 2016 otro aña.


text:
Publiká riba 04 Sèptèmber 2017
Seguridat ta un di e puntonan mas importante den mundu di aviashon i Insel Air, meskos ku tur aerolínea, mester kumpli ku esaki. Outoridat di Aviashon Sivil di Kòrsou ta esun ku mester pèrkurá ku tur aerolínea ku ta bula for di nos pais ta kumpli ku esaki. Minister Zita Jesus-Leito, enkargá ku Tráfiko, Transporte i Planifikashon Urbano, ta indiká ku miéntras ta hasi lo máksimo pa e aerolínea por dispone mas pronto posibel di su avion MD80, Insel Air mester kumpli si ku tur regla internashonal di seguridat, promé ku por pone e avion den uso pa transporte di pasaheronan.
Outoridat di Aviashon Civil (CCAA) a reuní durante di e último dianan intensivamente ku ekspertonan di Insel Air pa atendé e petishon pa amplia flota di Insel Air ku un MD 80. E tim di eksperto di CCAA ta hasi tur ku ta posibel i faktibel pa fasilitá Insel Air. Den esaki e tim mester konsiderá semper seguridat na promé lugá .Pa Insel Air kuminsá usa su avion MD80, tin regulashon i prosedura ku Insel Air i CCAA mester tene nan mes na dje, segun tratadonan internashonal.
Pa duna e pèrmitnan nesesario pa por bula e avion MD80 atrobe, e regulashonnan internashonal ta pidi ku CCAA tin dokumentashon riba mantenshon di e avionnan, preparashon di e tripulashon, meskos tambe e plan di ruta ku mester ta sufisiente rendabel pa generá fondo pa mantené e avionnan. Mas lihé Insel Air mes traha riba e puntonan aki i kumpli ,mas lihé nan por kuminsá usa e avion, ku tin mas ku sinku luna ta para sin bula.
CCAA i Gobièrnu di Kòrsou ta suprayá e importansia pa Insel Air amplia su servisio i konektá nos isla ku region. Pa e motibu aki CCAA ta traha huntu ku Insel Air pa e kompania di aviashon por tin e avion MD80 pa bula kuné, basta kumpli ku tur eksigensianan pa garantisá seguridat di pasaheronan.


text:
Aruba tin diferente simbolo nacional, cu ta inclui bandera, escudo, himno nacional y desde 2012 e Shoco.
Dia nacional
18 maart ta e dia nacional di Aruba. Riba e dia aki ta recorda introduccion di nos bandera y himno riba 18 maart 1976. Ta celebra e fiesta nacional na un forma grandioso. Diferente organisacion cultural, social y deportivo ta organisa diferente actividad pa publico. E celebracion ta cuminsa riba e anochi prome cu e dia nacional cu un manifestacion cultural riba Plasa Libertador Betico Croes.
Masha hopi hende ta bishita e plasa pa disfruta di e fiesta cultural y e tentnan pa bende cuminda y articulo relaciona cu dia nacional. Riba 18 maart e celebracion ta cuminsa cu un acto protocolario y ta culmina cu un desfile civil. Tambe ta presente autoridad local y invitadonan for di Bonaire y Curaçao. Na e desfile popular aki ta participa diferente organisacion social, cultural y deportivo di e comunidad Arubiano. For di cua algun tambe ta duna demostracion di nan arte of deporte. Nan ta cosecha hopi aplauso bou di e publico numeroso cu ta acudi pa gosa di e desfile.
Bandera di Aruba
E bandera di Aruba a keda introduci oficialmente riba 18 di maart 1976, hunto cu e himno oficial “Aruba Dushi Tera’. Desde cu Aruba a haya su Status Aparte riba 1 di januari 1986, loke ta encera cu Aruba a bira un pais autonomo den Reino Hulandes, e bandera a bira e bandera di Pais Aruba. E bandera di Aruba tin 4 color, geel, blauw, blanco y cora.
- Blauw ta nifica e lama inmenso cu ta rondona Aruba. E color di fondo di e bandera ta blauw cu e code PMS 279 C of larkspur.
- Geel ta colo di abundancia y e liñanan horizontal ta representa e solidaridad di esaki. Geel tambe ta simbolisa e industria actual y turismo como fuente di entrada mas importante, mescos cu oro y industria di aloe for di e pasado industrial. E colo geel di e liñanan ta Bunting Yellow. E colo ta para tambe pa e palonan y e matanan di Aruba cu ta floria geel, manera Kibrahacha, Brazil, Bonchi di Strena, curahou, tuturutu y wanglo.
- Blanco ta simbolisa e playanan blanco manera sneeuw y e puresa di e pueblo Arubano.
- E strea (blanco/cora) ta representa e cuater puntonan di un compas y ta simbolisa e origen di e poblacion for di tur skina di mundo. Ademas e ta representa e industria bieu di palo di Brazil y tambe como un homenahe na e sanger indjan, cu den Rooi Frances (Franse Pas) a basha pa e libertad di Aruba. E cora di e strea ta Union Jack Red.
Escudo di Aruba
E escudo di Aruba ta den uzo oficial desde 15 di november 1955. Originalmente e diseño basico di e escudo ta un creacion di e Atelier voor Heraldische Kunst, estableci na Amsterdam.
Un escudo di un pueblo ta un simbolo cu ta refleha diferente aspecto tipico di un pais. Escudo di Aruba tin tambe su nificacion cua ta lo siguiente:
Himno nacional
E himno di Aruba ta”Aruba Dushi Tera “ skirbi den aña 50 door di Juan Chabaya (Padu) Lampe cu un composicion di Rufo Wever. Hubert (Lio) Booi a skirbi un couplet adicional na 1976. E coro di De Trupialen a graba e cantica na 1954 y “Aruba Dushi Tera” a sigui resona durante tur evento oficial. E cantica a bira asina popular bou di pueblo cu riba 18 di maart 1976 a introduci Aruba Dushi Tera como himno nacional di Aruba.
Aruba dushi tera
Aruba patria aprecia
nos cuna venera
chikito y simpel bo por ta
pero si respeta.
Refrein:
O, Aruba, dushi tera
nos baranca tan stima
nos amor p’abo t’asina grandi
cu n’tin nada pa kibre
cu n'tin nada pa kibre
Bo playanan tan admira
cu palma tur dorna
bo escudo y bandera ta
orguyo di nos tur!
Refrein
Grandeza di bo pueblo ta
su gran cordialidad
cu Dios por guia y conserva
su amor pa libertad!
Refrein
Por download e partitura di Aruba Dushi Tera:
• Aruba Dushi Tera
UNOCA - CD Aruba dushi tera, 2003
Shoco
Riba 18 di maart 2012, e dia nacional di Aruba, e Shoco (Athene cunicularia arubensis) a keda oficialmente introduci como simbolo nacional. E shoco unico aki ta simbolisa sabiduria y inteligencia. Athene cunicularia arubensis ta un sorto di shoco chikito di 18 pa 25 cm largo cu ta activo durante dia y cu ta jaag riba insecto grandi, entre otro tor, tiracochi y otro insecto. E shoco ta uza un hol chikito den tera pa traha su neishi, Hopi biaha e shoco ta para dilanti entrada di su hol riba un cero di santo of un rama di palo.
Shoco ta un especie di parha autoctono, un sorto cu solamente ta haya na Aruba. Shoco (Athene cunicularia arubensis) ta masha popular y ta imprimi riba placa di papel y stampia di Aruba.


text:
ORGANISASHON
MOVIENDO KOMO UN KURPA
Iglesia Atventista su Ministerio Global ta koordiná pa e Asosiashon General kual ta responsabel pa e plannan spiritual i di desaroyo di e iglesia rònt mundu. Esaki e ta logra pa medio di su 13 Divishonnan Mundial i dos kampo direkto.
Iglesia Atventista di Shete Dia ta un komunidat mundial di kreyentenan ku ta konfesá Hesukristu komo nan Señor i Salbador i ku ta uní den mishon, propósito i kreensia. Iglesia ta definí su gobernashon interno komo representativo den su forma i ku responsabilidat i outoridat ehekutivo asigná na un variedat di entidat i institushon. E blòki di edifikashon primordial di Iglesia Atventista di Shete Dia ta e iglesia lokal. Iglesianan lokal ta forma un Asosiashon òf Mishon, Asosiashon i Mishonnan ta forma un Union ku na nan turno ta forma Asosiashon General.


text:
ORANJESTAD: Diabierna anochi durante un ceremonia amenodi reconocimento cu a tuma luga na Paseo Herencia, Minister di Enseñansa y Deporte, sr. Endy Croes tabata tin e honor di hibaun discurso; caminda e la felicita y gradici e seleccion femenimoGirls U14 cu a titula campeon di CFU “Caribbean Football Union” Challenge Series na Republica Dominicana.
Minister Endy Croes a expresa cu deseo, disciplina, dedicaciony determinacion boso a logra e resultado aki. Danki pa uni un pueblo por medio di deporte. Aruba ta orguyoso di boso!
Minister Endy Croes y Women’s Coordinator di AVB, Dyane Wiersma a haci e desvelo di reconocimento pa e seleccion c Girls U14 di Aruba na e Wall of Rising Stars di Paseo Herencia.
Minster Endy Croes kier a gradici e mayornan cu ta apoya nan yui den nan deporte y e staff tecnico pa nan tempo y amor pa entrena nos hobennan.
Por ultimo Minister Endy Croes kier gradici gerente di Paseo Herencia pa e bunita iniciativa cu nan ta haciendo pa 11 añacaba y pa organisa un atardi special y memorabel pa nosseleccion campeon y nan famia.


text: Diadomingo anochi a drenta informe di un caso di accidente hit and run cu menasa cu arma, mesora a dirigi patruya na e sitio. Na yegada di patruya na e sitio a bin compronde cu aki un persona den un KIA Rio blauw a reverse dal den un Mitsubishi Lancer bayendo pariba den Avenida Alo Tromp. E chaufferu di e KIA Rio lo tabata bou influencia y a menasa e chauffeur di e Lancer y a bandona e sitio. E lo a bira un rond y pasa atrobe y menasa e chauffeur di e Lancer atrobe y a mustre un arma di candela segun declarashon di e chauffeur di e Lancer. Polis a tuma datos di e incidente aki y a cuminsa un buskeda den e area pa e sospechoso arma aki cu a ocasiona un accidente, bandona e sitio y menasa cu arma di candela.


text:
Angelique Klooster su CD lo inspirábo pa no give-up
E kansionnan di e CD nobo di Angelique Klooster ta zonando ku hopi fervor na radioemisoranan lokal. ‘Den bo Man’ ta un di e gospelnan ku aktualmente mas ta zonando na radio. Miéntras e ta trahando duru pa bai Aruba pa promoshon di e cd, tambe ta planiando un konsierto pronto. Di akuerdo ku Angelique un di e metanan di e CD ta pa trèk mas tantu hóben ku ta posibel pa skucha e palabra di Dios atraves di su kansionnan. Angelique mes ta splika di a purba logra esaki dor di produsí un cd mas variá ku ta posibel, trahando ku hóbennan tambe i ku ritmo nan ku ta trèk e hóbennan. Hopi hende ta pidiendo un videoclip di e kansion, pues ta pendiente tambe pa graba esaki próksimamente.
Inspirashon? “Loke a inspirámi pa saka e cd aki ta ku hopi hende a aserká mi i puntra mi ki dia e next cd ta bin, dor ku hopi di e kantikanan di e promé cd a bendishoná nan. Einan mi a disidí pa mesora bai traha riba e produkshon aki. Loke mi ke logra ku e cd aki ta pa nos hende nan wòrdu enkurashá pa NO give up. Pone tur kos den Dios su man, no pèrdè speransa, keda konfi’é semper, i tur kos lo sali bon”.
Kansion faborito? “Eigenlijk mi tin mas ku un ku mi gusta. 'Dios ta yega na ora' (komponé pa Charcel LAk) ta un kansion ku mi ta kere ta toka tur hende, meskos ku e ta toka ami. Tin ora nos ta haña nos den situashon nan ku nos no ta komprondé e dikon i kuantu mas lo dura promé nos haña solushon, i e kansion aki ta pone mi ‘ontstress’ mesora pasobra mesora mi ta kòrda ku Dios ta bon semper i di un manera òf otro e lo saka mi for di e situashon”. Angelique ta splika ku ta kasi imposibel skohe un kansion so, “E di dos ku mi gusta ta ‘Den bo man’ (komponé pa Willy Rodrigues) kual tin un ritmo super, pero ei mes den e dushi ritmo ei e palabra nan ta hopi poderoso. E ta splika kon bo tin ku hinka tur bo problema nan, enemigu nan, preokupashonnan den Dios su man. Anto ku ora nos ta den man drechi di Dios, nos ta protehá, nos ta salbá”.


text:
frishidèr ku tres porta ()
-
buki di oro
-
standarisá
-
tipo di palabra:
-
kontabel
-
mirá: 241 bia
- deskripshon: Frishidèr ku tres porta tin tres kompartimentu kada un ku sierto temperatura. E frizer tin un temperatura hopi abou; tin un parti ku temperatura un tiki fresku pa warda komestibel manera batata, bèrdura i fruta, webu, biña etc. i un terser parti pa produkto ku mester keda den friu pa nan no daña òf pa nan keda smak bon esta lechi ku yògert, limonada i serbes.
- hulandes: drie compartimenten-koelkast
Glosbe
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
frishidèr ku tres porta
anterior i siguiente


text:
Testnan di Dopahe den deporte
Bon noticia pa Shakeena y Melizienne
Testnan di dopahe di e atletanan Shakeena Croes y Mellizienne Richardson a sali negativo, cual ta un super bon noticia pa ambos atleta y e deporte di softball
Prevencion di Dopahe den Deporte ta un topico mundial, rond mundo World Anti Doping Agency(WADA) hunto cu su partnernan ta purba na combati e fenomeno aki cu hopi danjo ta haci na e deporte mundial. Ta pone hopi presion riba tur pais rond mundo pa yuda na combati dopahe den deporte.
Na Aruba mes nos tin un comision cu ta haci test di dopahe cu nos atletanan. Algun luna atras conforme cu regla di Regional Anti Doping, e comision Anti-Doping a haci test di dopahe serca dos atleta femenino miembro di Aruba Softball Bond. E atletanan Shakeena Croes y Mellizienne Richardson ta e dos miembronan cu a haci e test di dopahe conforme reglanan y exigencia di WADA. E test di Shakeena y Millizienne a ser manda pa un laboratorio acredita pa WADA den exterior esaki pa un analisis y control profundo.
Mester bisa cu recientemente Comision Anti Doping a haya e muestranan bek unda cu gran placer a participa na e federacion di Aruba Softbal Bond – ASB cu e testnan di miembronan Shakeena Croes y Mellizienne Richardson a sali negativo, cual sin duda ta un super bon noticia. Segun investigacion di e laboratorio internacional acredita pa WADA, serca Croes y Richardson no a haya substancianan prohibi, pues ambos ta liber di uso di dopahe. E resultado aki ta haci Shakeena Croes y Mellizienne Richardson un ehempel pa no solamente nan deporte di softball, pero pa e deporte en general na Aruba, dos berdadero “Role Models”. Un pabien na atletanan Shakeena Croes y Mellizienne Richardson.
Comision Anti-Dopahe ta trahando duro pa concientisa nos federacionnan deportivo riba e tema anti-dopahe den deporte. Den e anja 2020, Comision Anti-Doping Aruba lo continua cu su programanan di charla pa nos atletanan y nan federacionnan. E charlanan anterior tabata tin su acohida unda e demas participantenan a keda hopi satisfecho cu tur informacion cu nan a haya cual ta hopi importante.
Riba e website di Comite Olimpico Arubano (tab Anti-Doping) por haya mas informacion y tambe por tuma contacto direct cu comision anti-doping via tel. 582-0031 of via Instagram of FaceBook: Anti-Doping Aruba Patrick Werleman


text:
Profeshonalnan ku ta asistí siudadano tin un funshon di señal importante pa Nationale ombudsman di loke ta pasa den komunidat. Kiko nan ta topa kuné? Kon nan ta eksperiensiá e diferensia ku tin entre gobièrnu i siudadano? Anto kiko nan por siña di otro i di e ombudsman? Un relato di un kòmbersashon online entre tres profeshonal entusiasmá.
Relashon gobièrnu-siudadano
E asina yamá toeslagenaffaire ta prueba ku kos por sali fo’i man entre gobièrnu ku siudadano. Den e toeslagenaffaire 26.000 mayor inhustamente a keda akusá di a kometé froude ku kinderopvangtoeslag. Ernst Radius, konsehero di asosiashon Sociaal Werk Nederland, ta haña e eskala di e kaso aki notabel, pero e no ta sorprendé.
“Miembro di konseho munisipal sosial regularmente ta haña señal di siudadanonan tokante konflikto ku e instanshanan gubernamental ehekutivo. Partikularmente for di ku na 2015 gobièrnu a pasa e tareanan pa munisipionan, e kantidat di keho a subi di manera remarkabel.”
Sistema versus trabou na midí
Komo punto doloroso mas importante e ta menshoná e infleksibilidat di e ‘sistemanan’ den kua hende ta kai aden. Señor Radius: “Ta kasi imposibel una bes ku un kliente ta den sierto sistema, pa hasi un trabou na midí. Riba su mes ta lógiko ku tin regla i sistema fiho pa toeslagen, pero denter di esei, semper bo mester por hasi eksepshon. Trabou na midí por evitá masha hopi sufrimentu serka hende.”
Den esaki Michelle Wolthers, ku ta persona di konfiansa na Advies- en Klachtenbureau Jeugdzorg, ta enfatisá e diferente maneranan di traha entre ausiliarnan i organisashonnan gubernamental. “Na AKJ hustamente nos ta gusta wak e kliente di manera individual: ta kiko e persona espesífiko ei tin mester pa haña konfiansa bèk den e instansha ku kua e tin problema.”
Banda di esei konsehero na Stichting Lezen en Schrijven, Bo Aarsbergen ta topa siudadano ku regularmente ta pèrdè kaminda den e proseso na instanshanan gubernamental. “Sistemanan ta hinká den otro sin wak si esei ta realmente nesesario, anto pa ken e ta keda hasí. Hende ta pèrdè kaminda, no ta tuma e pasonan korekto i kai for di e sistema. E ora ei gobièrnu por keda simplifiká karta eternamente, pero si e siudadano no komprondé loke ta fèrwagt di dje, kos ta bai robes. Ademas ami no ta kere ku ámtenar konsientemente ke amargá hende su bida.” Señora Bo ta agregá. “Pero un poko mas di atenshon i empatía lo yuda enormemente.”
E siudadano outosufisiente
Hopi problema ta relashoná ku e idea di e ‘siudadano outosufisiente’. Señor Ernst Radius ta bai bèk na aña 2005, e aña den kua a introdusí Algemene wet inkomensafhankelijke regelingen. “Gobièrnu a ideá ku e siudadano mes ta responsabel pa su propio entrada i ku e mes mester bai regla esei. Pero pa asumí ku hende realmente por regla esei, sí tabata un kibukashon. Bo por fèrwagt ku hende sa sí, pero esei no ke men ku nan por òf ta hasié realmente tambe.”
Bo Aarsbergen ta agregá: “Banda di esei ta importante ku ta surgi un kultura den kua ta normal ku bo ta indiká si bo no ta komprondé algu òf tin mester di ayudo. Aworaki tin hopi hende ta resistí pa hasi esei.”
Michelle Wolthers ta splika: “Frekuentemente nos klientenan tin di aber ku medidanan ku ta intervení den nan bida familiar. Nos por yuda ku skirbimentu di un karta di keho i tene un kòmbersashon. Parando banda di nos klientenan, nos ta yuda nan pa nan por ekspresá di kiko realmente ta trata.”
Koperashon di profeshonalnan
Frekuentemente serka hende ku ta pegá, ta trata di akumulashon di problema. E ora ei nan tin de aber ku diferente instansha ku ta ousiliá. Sigun Bo Aarsbergen e koperashon entre e instanshanan lo por ta mihó. “Lo ta bon pa haña un mihó bista di e biahe ku e klientenan ei mester hasi serka tur e organisashonnan. Aworaki nos no tin sufisiente konosementu di tur e pasonan ku un kliente a pone kaba na otro instanshanan ku ta ousiliá.”
Michelle Wolthers: “Serka nos ta mas bien kontrali. Un dosié ta bai ku e kliente di un instansha p’e otro. Esei por ehèmpel por kuminsá na e tim di bario i yega te na e hues di menor. Pero si un rapòrt asina, den wowo di e kliente no ta korekto, ta surgi un mira inkorekto riba e situashon anto esaki no ta kambia mas den hinter e proseso. Ta masha difísil pa hasi un kambio den esaki.”
“Koperashon ta algu ku ta den e DNA di miembronan di konseho munisipal sosial.” Ernst Radius ta bisa. “Pero alabes esaki ta difísil tambe, pasó bo tin di aber ku hende ku mester traha e ‘hárnas’ di nan mes organisashon. Esei frekuentemente ta limitá e empleadonan den e posibilidatnan di loke nan ta pèrmití i no ta pèrmití di hasi.”
Koperashon ku Ombudsman
Kiko e profeshonalnan akí ta haña di nan koperashon ku Nationale ombudsman?
Michelle Wolthers: “Semper AKJ ta referí klientenan ku ta keda malkontentu ku e manera ku a trata nan keho na un instansha gubernamental, na Ombudsman. Lo ta bon si e instanshanan ei lo integrá e vishon di Nationale ombudsman riba trato di keho profeshonal den nan manera di traha. Al final un keho tambe ta algu pa siña f’oi dje. Nos ta ripará ku esaki no ta keda mirá asina semper.”
“Banda di esei e rapòrtnan di Ombudsman ta masha balioso pa nos i nos ta koperá ku investigashonnan di Kinderombudsman. Tambe na nivel di maneho, regularmente tin kontakto entre AKJ i Ombudsman.”
Ernst Radius ta sekundá esei. “Miembronan di konseho munisipal sosial, ku ta traha lokalmente, ta manda hende pa Nationale ombudsman na momentu ku nan ta kere ku esei ta e úniko manera pa haña solushon. Banda di esei tin un konsehero di Nationale ombudsman presente durante di nos deliberashon nashonal. Ei regularmente nos ta deliberá ta kua señal nos ta risibí for di práktika. Ombudsman tambe ta puntra nos si nos ta mira tema ku nan por investigá mas a fondo.”
Pa Stichting Lezen en Schrijven e rapòrt- i konsehonan di Ombudsman ta hopi importante. Bo Aarsbergen ta bisa: “Ku esakinan mi ta pará mas fuerte na momentu ku mi ke pidi un munisipio atenshon na un grupo na bista.”


text:
WILLEMSTAD – E hotel popular den Centro di Willemstad, na Corsou Hotel Otrobanda, awor ta Harbor Hotel & Casino Curaçao. Asina e propietario Jasmin Pinedo a anuncia na NoticiaCla.com. E nòmber nobo a keda revelá pa medio di su Pinedo, kende a anunsiá ku e hotel ta habri na luna di Desèmbèr benidero i alabes a habri e posibilidat pa solisitut pa diferente funshon. Segun Pinedo, no ta un sekreto ku Harbor Hotel & Casino Curaçao tin un di e bista nan mas presioso riba nos haf i bahía di Santa Ana. Pa e motibu aki, e nòmber HARBOR ta esun ideal i pa duna aun mas realse na nos dushi pais, a añadí e CURAÇAO na e nòmber.
CONSTRUCCION
Trabounan di konstrukshon a tuma su tempu debí ku ta praktikamente un hotel nobo a ser konstruí. Nos ta sumamente kontentu di por anunsiá ku Otrobanda ta bai tin un Hoya di un Hotel. “Nos sentro di siudat ta úniko i e ta na mi kasa Eithel i ami su kurason pa hopi tempu kaba. Nos tur sa ku Otrobanda meresé mas atenshon i dedikashon. Esaki ta un di e motibu nan prinsipal di nos desishon pa ban invertí den nos sentro di siudat, Otrobanda.
Ku e benida di Harbor Hotel & Casino Curaçao no solamente nos ke brinda Curaçao un bunita hotèl, sino mas bien nos ke ban p’e era nobo di Otrobanda”
Esei ta palabra nan di propietario Jachmin Pinedo durante presentashon di e nòmber nobo pa hotel Otrobanda, kual awor ta Harbor Hotel & Casino Curaçao.
Harbor Hotel Curaçao ta konta ku kamber nan bunita, super modèrno ku un bista úniko riba entrada di nos haf, plasa Brion i nos brug di ponton Emma. Ku fasilidatnan manera pool, gym i un pool bar ku ambiente tur momentu. Un restorant na airu liber pa saboriá kumindanan ekskisito ku un “breath taking view”.
Harbor Hotel & Casino Curaçao a habri tambe solisitut pa diferente funshon den area di hospitalidat. Pa apliká pa un funshon, mester subi e wèpsite www.harborhotelcuracao.com scroll bai abou òf klik riba menu prinsipal i skohe vacatures.
“Harbor Hotel & Casino Curaçao ta bai ta mas ku bo trabou, join nos i forma parti di nos famia. Nos ta buskando hende ku pashon ku kier representá e amor i e hospitalidat ku Curaçao so por brinda, por medio di e servisio duná na nos bishitante nan. Brindando nan un eksperiensia úniko pa bida i alabes enrikesé nan bida ku momentunan inolvidabel di nos dushi Curaçao.”
Palabranan di e human resource manager, Sabrina Rolfast. NOTA: E texto ta scirbi den Papiamento fonetico di Corsou.
WILLEMSTAD – Corsou diaranson anochi y diahuebs marduga a keda afecta pa un mal tempo severo, domina pa strena cu lamper fuerte y basta awacero. For di reaccionan via red social, por a nota cu hopi tabata spanta, sorprendi y preocupa cu e cantidad grandi di strena cu lamper cu e isla a experencia. Mes momento e tabata un momento pa captura e situacion di tempo pa algun fotografo. Un potret cu a bay viral ta cortesia di Hubert de Palm cu a captura e efecto di e lamper manera cu esaki a dal.
WILLEMSTAD – E mal tempo (ola tropical) cu ta pasando den nos region, ta pasando riba Corsou y a laga gran parti di isla bou di awa. Varios caminda di custumber, a keda bou di awa, cu tur consecuencia cu esaki por a trece pa hopi. Un caso particupar ta di un automobilista cu no a mira un rooi, y a bay full bou di awa cu e auto. E mes ta ok, pero e auto si a keda casi completo bou di awa. Varios caminda a keda inunda y e awa a yobe bastante. Ainda Aruba ta en espera di loke resta di e tempo pa yega. Potretnan ta cortesia di Telecuracao.
WILLEMSTAD - Sr. Raymond Ellis (60) a keda nombrá komo Hefe di Kuerpo Polisial Kòrsou (KPC). Esaki despues di a okupá e puesto aki pa sinku aña komo hefe interino, i último dos añanan mas intensivo komo hefe na momentu ku sr. Mauricio Sambo a tuma su retiro komo hefe di Kuerpo Polisial. Sr. Mauricio Sambo a tuma su retiro na 2020 debí na e manifestashonnan violento ku a tuma lugá den sentro di siudat na yüni 2020.
WILLEMSTAD.- Ayera tabatin un asistensia masal di miembronan di e seis sindikatonan na e reunion general konhunto ku e sindikatonan a yama na PWFC. Ta trata dje sindikatonan ABVO, DOEN, NAPB, SAP, STrAf i STSK, kaminda nan ta eksigí di gobièrnu pa kita rekorte di 12,5%, i los esaki for di e pasamentu di e Lei di Standarisashon di Ingresonan Tòp.
WILLEMSTAD - Wikènt tras di lomba Kuerpo Polisial di Kòrsou (KPC) atrobe tabata den lus negativo, despues ku un “WhatsApp” a bai rònt kaminda ta “denunsiá” ku bosero polisial sr. I. Zwerver. lo ta den situashonnan no masha bunita ku algun dama den kuerpo polisial i tambe di un sentralista hende muhé ku ta duna servisio di “escort”.
WILLEMSTAD - Den un kaso hopi lamentabel ku a tuma lugá djaluna den área di Bullenbaai/ Vrijgezellenbaai malechornan a atraká e pelotero profeshonal Andtrelton Simmons. E pelotero tabata huntu ku su kasá. Nan ta di bishita aki na Kòrsou. Esaki despues ku Andrelton a keda lagá den libertat pa e ekipo di Chicago Cubs. E dos malechornan ku a atraká e pelotero a bai ku kadena i telefònnan di e pareha. Andrelton i su kasá a keda opviamente traumá pa e suseso lamentabel aki. Pero nan lo a entregá un keho na polis. NOTA: E texto ta scirbi den Papiamento fonetico di Corsou.


text:
Home Tags Prome Minister Evelyn Wever-Croes
Tag: Prome Minister Evelyn Wever-Croes
Prome Minister Evelyn Wever-Croes: GASTONAN DI PERSONAL DEN GOBIERNO TA SIGUI...
Gobierno di Aruba den ultimo añanan a bin ta bahando gasto di personal di Gobierno. Esey ta e total di gasto di salario di tur esnan cu ta traha...
Despues di cada tempestad, solo ta sali bek; PRIJS DI GASOLIN...
E anuncio di Minister Geoffrey Wever dialuna 8 di augustus cu prijs di gasolin y diesel lo baha diaranson awor, a trece alivio den comunidad. Desde cu e guera di...
NOS MESTER PERCURA PA EVITA CU AMBTENAARNAN MESTER BAY CORTE PA...
Ultimo dianan tabata tin basta comocion, entre otro na Aduana, Cuerpo Policial y DOW, tocante posicion huridico di ambtenaarnan. Prome Minister Evelyn Wever-Croes a expresa cu e ta lamenta...
MAS PLACA TA KEDA ARUBA PA INVERTI DEN DEPORTE
“Cu e logro aki, Lotto pa Deporte ta sali gana. Nos hobennan deportista ta sali gana. Aruba ta sali gana” Prome Minister Evelyn Wever-Croes, despues cu Aruba a pasa den...
Apesar cu Prome Minister no a logra convence Secretario di Esatado...
Prome Minister Evelyn Wever-Croes: Manera ya anuncia, diamars atardi Prome Minister Evelyn Wever-Croes a biaha pa Hulanda principalmente pa reuni cu Secretario di Estado Alexandra van Huffelen. Motibo principal di...
Prome Minister a reuni cu comandante cu ta saliendo y e...
Prome Minister Evelyn Wever-Croes: Dialuna 18 di juli, Prome Minister Evelyn Wever-Croes a reuni cu e comandante cu ta saliendo y e comandante nobo di Mariniers Kazerne. Commandant van Beekhuizen...
Aruba ta tuma e situacion financiero di nos pais hopi na...
Den 3 aña a baha e deficit di 16% pa 0.6% di GDP, algo hopi remarcable! Minister President Evelyn Wever-Croes a informa cu nan ta den dialogo cu Hulanda riba...
Prome Minister ta gradici Minister Dangui Oduber y Minister Endy Croes;...
“Cu e logro aki, Lotto pa Deporte ta sali gana. Nos hobennan deportista ta sali gana. Aruba ta sali gana”. E siman a habri cu un awa cero torencial di...
Prome Minister ta bayendo Hulanda pa delibera cu Secretario di estado...
Manera cu ta conoci, tin un diferencia di opinion entre Gobierno di Hulanda y Gobiernonan di Aruba, Corsou y Sint Maarten acerca di stopmento di recorte / pago bek...
Prome Minister ta felicita graduadonan di EPI sector ‘Zorg en Welzijn’
E Siman aki Prome Minister Evelyn Wever - Croes tabata presente na diferente ceremonia di graduacion. Recientemente e studiantenan di EPI di Sector ‘Zorg en Welzijn’ a ricibi nan...
Prome Minister presente na graduacion na colegio Arubano
“Aruba mester di nos cada un y ami ta mira mi dilanti futuro profesionalnan cu lo hiba nos pais padilanti” Dialuna anochi, Prome Minister Evelyn Wever-Croes, representando Gobierno di Aruba,...
Situacion na Hulanda no ta mescos cu antes mas pesey ta...
Un bes mas ta yegando na fin di otro aña escolar y ta mira cu tin hopi alumno cu a gradua y/of cu a pasa e aña, pa cual...
Parlamento a cuminsa trata ley di FASE
Dialuna 4 di juli a cuminsa den Parlamento e tratamento di e Ley di FASE. Esaki ta e ley cu ta duna e base legal na e pagonan di...
Aruba a recupera positivamente despues di un periodo economico dificil debi...
Economia di Aruba ta recuperando positivamente den e ultimo añanan despues cu nos pais a pasa den un temporada sumamente dificil debi na e pandemia mundial cu a afecta...
Bloedbank ta habri dia Mundial di Sanger cu bishita di Prome...
Danki di curason na tur donante di sanger cu e bunita gesto Diamars mainta e team completo di Stichting Bloedbank Aruba tabatin e grato honor di yama bon bini na...
12 di juni Dia di Independencia di Filipina; DANKI NA COMUNIDAD...
Diadomingo 12 di juni e comunidad Filipino a celebra Dia di Independencia di Filipina. Den cuadro di esaki, e comunidad Filipino a organisa un ceremonia pa celebra e libertad...
Entrante 15 di juni 2022 por aplica pa VUT
Diamars 7 di juni, Prome Minister Evelyn Wever-Croes a anuncia cu Gobierno di Aruba ta trahando riba un areglo nobo di VUT. E areglo aki ta conta pa e...
Awor cu ta stop e recorte salarial por mira cu poco...
Prome Minister Evelyn Wever - Croes: Durante conferencia di Prensa di Gobierno di Aruba Prome Minister Evelyn Wever - Croes a trata e tema di recorte di salario cu pronto...
En conexion cu campana di conscientisacion di presion halto, Prome Minister...
Riba Dia Internacional di Hipertension, 17 di mei, Ministernan di Gabinete Wever-Croes a uni nan mes na e campaña ‘Conoce bo Number’ di Departamento di Salud Publico Aruba (DVG)...
Rapport final di e proyecto ‘Voedselhulp’ a wordo entrega na Prome...
Siman pasa, Prome Minister Evelyn Wever-Croes a ricibi e rapport final di e Proyecto “Voedselhulp”, Pakete di Cuminda. Durante e pandemia, riba presion di Hulanda, Gobierno mester a tuma...
Prome Minister ta felicita grupo Scout Ora Ubao cu 35 haciendo...
Grupo Scout Ora Ubao ta cumpliendo 35 aña e aña aki y den cuadro di esaki a invita Prome Minister Evelyn Wever - Croes pa participa na nan campamento...
Den e reunion cu Embahador di Reino Hulandes na Caracas, a...
Gobierno di Aruba a reuni cu Embahador di Reino Hulandes na Caracas, señor Robert Schuddeboom. A trata diferente topico di Venezuela. Ministernan presente den e reunion tawata Minister di...
Rijkswet Aruba Financiel Toezicht. (Raft): CU RAFT, ARUBA TA WORDO PERMITI...
Dialuna mainta, durante Conferencia di Prensa di Gobierno di Aruba, Prome Minister Evelyn Wever-Croes a elabora riba e leynan di consenso pa Aruba, esta Rijkswet Aruba Financiel Toezicht. (RAFT)...
Prome Minister den discurso na Corsou: “AWOR E PRIORIDAD TA PA...
Diasabra ultimo Minister President di Aruba, Evelyn Wever-Croes, tabata orador invita na e actividad di Partido PAR na Corsou, den cual a haci e traspaso di mando di lider...
Prome Minister Evelyn Wever-Croes: Apelacion na esnan cu ta bay campa...
Sigui cuida! E ta den man di cada ciudadano pa goza sanamente E siman aki, ta Semana Santa, dianan di reflexion pa hopi ciudadano. Un siman na unda hopi ta...
opositornan di AVP no tin autoridad moral pa manda Prome Minister...
Diamars e Parlamentario di AVP señor Ryçond do Nascimento a presenta Mocion number 35 durante e reunion pa trata Presupuesto 2022 den Parlamento. Un mocion di desconfiansa contra Prome...
Suspension di Empleado Publico no tin nada di Persecucion Politico
“Mi no ta den politica ni pa tene man riba cabes di ningun hende, ni pa persecucion politico” Den e ultimo dianan aki Parlamentarionan Mansur, Croes, Lopez-Tromp ta cuestiona un...
Relato Anual 2021: Commissie versterking democratisch bestel ta yuda fortifica nos...
“Nos ta fortifica democracia ora nos organonan y institutonan halto di estado ta fortifica” Un otro tema cu Prome Minister a elabora riba dje den conferencia di prensa diahuebs mainta,...
Capitulo 1 di Relato Anual 2021: PERSONAL Y GASTONAN DI BUREAU...
“Cu esaki mi kier mustra cu nos por y nos ta hacie y cu e cifranan aki ta disponibel pa tur hende” Parlamento otro siman lo trata presupuesto di pais...
Representacion Di Hende Muher Na Nivel Di Toma Di Decision Ta...
Prome Minister di Aruba a expresa di ta honra pa hunto cu Minister di Educacion, Cultura y Sciencia di Hulanda sr. Robbert Dijkgraaf pa representa Reino Hulandes den e...
Apesar di cifranan di Covid abou, TA IMPORTANTE PA NOS...
Prome Minister Evelyn Wever-Croes: “Cifranan ta confirma cu e maneho di Gobierno tabata efectivo y a tuma decisionnan na tempo, prudente y responsabel” E cifranan di Covid di diabierna siman pasa...
Prome Minister a Bishita Scol Basico De Schakel en conexion cu...
Alumnonan di Scol Basico De Schakel, dialuna mainta tempran cu hopi entusiasmo tawata warda yegada di Prome Minister Evelyn Wever-Croes. E siman aki, en conexion cu Dia di Himno...
Prome Minister a ricibi bishita di Consul di Italia establece na...
Dialuna 8 di februari, Prome Minister di Aruba, Evelyn Wever-Croes, a ricibi bishita di Consul di Italia cu ta establece na Venezuela, ciudad Maracaibo, Dr. Aniello Petito. Dr. Petito...
Despues di negosacion intenso di varios luna A yega acuerdo riba...
Despues di varios luna di negosacion intenso cu Hulanda, a yega na un consensus pa loke ta trata e Rijkswetnan di COHO y di RAFT. COHO ta e ley di...
Prome reunion virtual cu secretario di estado di Asuntonan di Reino,...
Prome Minister Evelyn Wever-Croes: “Mi tin tur confiansa cu e ta bay ta un periodo interesante den cual nos ta bay logra cosnan grandi pa Aruba” Dialuna 10 di januari 2022...
Prome Minister ta gradici Señor Knops pa su Cooperacion durante 4...
Relaciona cu ultimo dia di trabou di Secretario di Reino dhr. Raymond Knops; Dialuna mainta, den un carta manda na Secretario di Reino demisionario señor Raymond Knops, Prome Minister Evelyn...
Relacion Aruba – Hulanda: Pronto Solucion pa e impase di Protocol
Prome Minister Evelyn Wever-Croes: Den un carta cu Secretario di Estado Raymond Knops a dirigi na Tweede Kamer na Parlamento Hulandes siman pasa, el a indica cu e ta dispuesto...
Prome Minister Evelyn Wever-Croes ta reacciona riba atakenan personal baho contra...
Den e ultimo dia y simannan aki por a nota atekenan feros di algun persona contra Prome Minister Evelyn Wever-Croes y famia, especialmente su yiunan. Prome Minister a expresa...
Mensahe di Prome Minister Evelyn Wever-Croes: BON PASCO Y FELIZ AÑA...
“Nos ta den e temporada di mas dushi di aña, e temporada cu den seno familiar ta celebra nacemento di niño Hesus cu ta trece e spirito di Pasco...
Diabierna conseho di Minister di Reino lo trata recorte di salario...
Durante e reunion den Parlamento diaranson pa trata e Presupuesto Supletorio, Prome Minister Evelyn Wever-Croes a informa di e status di negociacionnan cu Hulanda pa loke ta trata recorte...
12Page 1 of 2